Ενδιάμεση συμφωνία ενόψει συμφωνίας

οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και του μέρους "Κεντρική Αφρική", aφετέρου

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ

ΤΙΤΛΟΣ I ΣΤΟΧΟΙ

ΤΙΤΛΟΣ ΙΙ ΕΤΑΙΡΙΚΗ ΣΧΕΣΗ ΓΙΑ ΤΗΝ ΑΝΑΠΤΥΞΗ

ΤΙΤΛΟΣ ΙΙΙ ΕΜΠΟΡΙΚΟ ΚΑΘΕΣΤΩΣ ΓΙΑ ΤΑ ΠΡΟΪΟΝΤΑ

ΚΕΦΑΛΑΙΟ 1 Τελωνειακοί δασμοί και μη δασμολογικά μέτρα

ΚΕΦΑΛΑΙΟ 2 Μέσα εμπορικής άμυνας

ΚΕΦΑΛΑΙΟ 3 Τελωνειακό καθεστώς και διευκόλυνση του εμπορίου

ΚΕΦΑΛΑΙΟ 4 Τεχνικά εμπόδια στο εμπόριο και υγειονομικά και φυτοϋγειονομικά μέτρα

ΚΕΦΑΛΑΙΟ 5 Διαχείριση των δασών και εμπορικές συναλλαγές δασικών προϊόντων

ΤΙΤΛΟΣ ΙV ΕΓΚΑΤΑΣΤΑΣΗ, ΕΜΠΟΡΙΟ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ ΚΑΙ ΗΛΕΚΤΡΟΝΙΚΟ ΕΜΠΟΡΙΟ

TITΛΟΣ V ΚΑΝΟΝΕΣ ΣΥΝΑΦΕΙΣ ΜΕ ΤΟ ΕΜΠΟΡΙΟ

ΚΕΦΑΛΑΙΟ 1 Τρέχουσες πληρωμές και κινήσεις κεφαλαίων

ΚΕΦΑΛΑΙΟ 2 Ανταγωνισμός

ΚΕΦΑΛΑΙΟ 3 Διανοητική ιδιοκτησία

ΚΕΦΑΛΑΙΟ 4 Δημόσιες συμβάσεις

ΚΕΦΑΛΑΙΟ 5 Αειφόρος ανάπτυξη

ΚΕΦΑΛΑΙΟ 6 Προστασία δεδομένων προσωπικού χαρακτήρα

ΤΙΤΛΟΣ VI ΑΠΟΤΡΟΠΗ ΚΑΙ ΔΙΕΥΘΕΤΗΣΗ ΔΙΑΦΟΡΩΝ

ΚΕΦΑΛΑΙΟ 1 Στόχος και πεδίο εφαρμογής

ΚΕΦΑΛΑΙΟ 2 Διαβουλεύσεις και διαμεσολάβηση

ΚΕΦΑΛΑΙΟ 3 Διαδικασίες διευθέτησης διαφορών

ΚΕΦΑΛΑΙΟ 4 Γενικές Διατάξεις

ΤΙΤΛΟΣ VII ΓΕΝΙΚΕΣ ΕΞΑΙΡΕΣΕΙΣ

ΤΙΤΛΟΣ VIII ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

"Η ΚΕΝΤΡΙΚΗ ΑΦΡΙΚΗ" Η ΟΠΟΙΑ, ΓΙΑ ΤΟΥΣ ΣΚΟΠΟΥΣ ΤΗΣ ΠΑΡΟΥΣΑΣ ΣΥΜΦΩΝΙΑΣ, ΑΠΟΤΕΛΕΙΤΑΙ ΑΠΟ:

ΤΗ ΔΗΜΟΚΡΑΤΙΑ ΤΟΥ ΚΑΜΕΡΟΥΝ,

αφενός,

ΤΟ ΒΑΣΙΛΕΙΟ ΤΟΥ ΒΕΛΓΙΟΥ,

H ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,

Η ΤΣΕΧΙΚΗ ΔΗΜΟΚΡΑΤΙΑ,

ΤΟ ΒΑΣΙΛΕΙΟ ΤΗΣ ΔΑΝΙΑΣ,

TΗ ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,

Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,

Η ΙΡΛΑΝΔΙΑ,

Η ΕΛΛΗΝΙΚΗ ΔΗΜΟΚΡΑΤΙΑ,

ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,

Η ΓΑΛΛΙΚΗ ΔΗΜΟΚΡΑΤΙΑ,

Η ΙΤΑΛΙΚΗ ΔΗΜΟΚΡΑΤΙΑ,

Η ΔΗΜΟΚΡΑΤΙΑ ΤΗΣ ΚΥΠΡΟΥ,

Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,

Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,

ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,

Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,

Η ΜΑΛΤΑ,

ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,

Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,

Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,

Η ΠΟΡΤΟΓΑΛΙΚΗ ΔΗΜΟΚΡΑΤΙΑ,

Η ΡΟΥΜΑΝΙΑ,

Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,

Η ΣΛΟΒΑΚΙΚΗ ΔΗΜΟΚΡΑΤΙΑ,

Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,

ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,

ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ,

και

Η ΕΥΡΩΠΑΪΚΗ ΚΟΙΝΟΤΗΤΑ

αφετέρου,

ΠΡΟΟΙΜΙΟ

Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπογράφηκε στην Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005, εφεξής αποκαλούμενη η "συμφωνία της Κοτονού",

ΠΕΠΕΙΣΜΕΝΟΙ ότι η συμφωνία οικονομικής εταιρικής σχέσης (ΣΟΕΣ) θα δημιουργήσει ένα νέο και ευνοϊκότερο κλίμα για τις σχέσεις τους στους τομείς της οικονομικής διακυβέρνησης, του εμπορίου και των επενδύσεων και θα δημιουργήσει νέες προοπτικές για την οικονομική μεγέθυνση και την ανάπτυξη,

ΕΚΤΙΜΩΝΤΑΣ ότι η απελευθέρωση του εμπορίου, της εγκατάστασης και των συναλλαγών στον τομέα των υπηρεσιών πρέπει να βασίζεται στην περιφερειακή ολοκλήρωση των κρατών της Κεντρικής Αφρικής, να έχει ως στόχο την προώθηση της αρμονικής και προοδευτικής ένταξής τους στην παγκόσμια οικονομία, λαμβανομένων υπόψη των πολιτικών επιλογών και των αναπτυξιακών προτεραιοτήτων τους, και να ικανοποιεί τους όρους που επιβάλλουν οι συμφωνίες του Παγκόσμιου Οργανισμού Εμπορίου (ΠΟΕ),

ΕΚΤΙΜΩΝΤΑΣ ότι τα μέρη δεν θα ενθαρρύνουν τις άμεσες ξένες επενδύσεις μέσω της άμβλυνσης των εσωτερικών κανονισμών και νομοθεσιών τους σε θέματα περιβάλλοντος, εργασίας, υγείας και ασφάλειας στο χώρο της εργασίας ή της εξασθένισης της εσωτερικής νομοθεσίας και των κανονισμών σε θέματα εργασίας ή των κανονισμών που έχουν ως σκοπό να προστατεύσουν και να προωθήσουν την πολιτιστική πολυμορφία. Ως εκ τούτου, τα μέρη επιβεβαίωσαν τη δέσμευσή τους να σεβασθούν τις εσωτερικές νομοθεσίες και κανονισμούς ή τη βούλησή τους να το πράξουν, ούτως ώστε να ενθαρρυνθεί η εγκατάσταση, η δημιουργία, η επέκταση ή η διατήρηση μιας επένδυσης ή ενός επενδυτή στην επικράτειά τους,

ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:

ΤΙΤΛΟΣ I

ΣΤΟΧΟΙ

Άρθρο 1

Ενδιάμεση συμφωνία

Η παρούσα συμφωνία καθορίζει το αρχικό πλαίσιο για μια συμφωνία οικονομικής εταιρικής σχέσης (ΣΟΕΣ).

Ως "αρχικό πλαίσιο", τα μέρη εννοούν μια ενδιάμεση συμφωνία που περιλαμβάνει, αφενός, μια πτυχή πραγματικών και εκτελεστικών δεσμεύσεων σύμφωνα με τις διατάξεις της παρούσας συμφωνίας και, αφετέρου, μια πτυχή διαπραγματεύσεων που επιτρέπει την ενσωμάτωση συμπληρωματικών στοιχείων προκειμένου να καταλήξει σε πλήρη ΣΟΕΣ σύμφωνη με τη συμφωνία της Κοτονού.

Άρθρο 2

Γενικοί στόχοι και πεδίο εφαρμογής

Οι γενικοί στόχοι της παρούσας συμφωνίας είναι οι ακόλουθοι:

α) η συμβολή στη μείωση και, μακροπρόθεσμα, στην εξάλειψη της φτώχειας μέσω της θέσπισης εμπορικής εταιρικής σχέσης σύμφωνης με το στόχο της αειφόρου ανάπτυξης, τους αναπτυξιακούς στόχους της χιλιετίας και τη συμφωνία της Κοτονού·

β) η προώθηση μιας ανταγωνιστικότερης και πιο διαφοροποιημένης περιφερειακής οικονομίας στην Κεντρική Αφρική, και μιας πιο δυναμικής ανάπτυξης·

γ) η προαγωγή της περιφερειακής ολοκλήρωσης, της οικονομικής συνεργασίας και της χρηστής διακυβέρνησης στην περιφέρεια της Κεντρικής Αφρικής·

δ) η προώθηση της προοδευτικής ένταξης του μέρους "Κεντρική Αφρική" στην παγκόσμια οικονομία σε αρμονία με τις πολιτικές επιλογές της και τις αναπτυξιακές προτεραιότητές της·

ε) η βελτίωση των ικανοτήτων του μέρους "Κεντρική Αφρική" σε θέματα εμπορικής πολιτικής και σε ζητήματα συναφή με το εμπόριο·

στ) η θέσπιση και η υλοποίηση ενός αποτελεσματικού, προβλέψιμου και διαφανούς περιφερειακού κανονιστικού πλαισίου για το εμπόριο και τις επενδύσεις στην περιφέρεια της Κεντρικής Αφρικής, κατά τρόπο ώστε να υποβοηθηθούν οι συνθήκες για την αύξηση των επενδύσεων και των πρωτοβουλιών του δημόσιου τομέα και να αυξηθεί η ικανότητα προσφοράς προϊόντων και υπηρεσιών, η ανταγωνιστικότητα και η οικονομική ανάπτυξη της περιοχής·

ζ) η ενίσχυση των υφιστάμενων σχέσεων μεταξύ των μερών με βάση την αλληλεγγύη και το αμοιβαίο συμφέρον. Για το σκοπό αυτό, λαμβάνοντας υπόψη τις υποχρεώσεις στο πλαίσιο του ΠΟΕ, η συμφωνία θα βελτιώσει τις εμπορικές και οικονομικές σχέσεις, θα υποστηρίξει μια νέα εμπορική δυναμική μεταξύ των μερών μέσω της προοδευτικής και ασύμμετρης απελευθέρωσης των συναλλαγών μεταξύ των μερών, θα διευρύνει και θα εμβαθύνει τη συνεργασία σε όλους τους τομείς που αφορούν το εμπόριο·

η) η προώθηση της ανάπτυξης του ιδιωτικού τομέα και της αύξησης της απασχόλησης.

Άρθρο 3

Ειδικοί στόχοι

Σύμφωνα με τα άρθρα 34 και 35 της συμφωνίας της Κοτονού, οι ειδικοί στόχοι της παρούσας συμφωνίας είναι οι ακόλουθοι:

α) να τεθούν οι βάσεις για τη διαπραγμάτευση μιας ΣΟΕΣ που συμβάλλει στη μείωση της φτώχειας, προάγει την περιφερειακή ολοκλήρωση, την οικονομική συνεργασία και τη χρηστή διακυβέρνηση στην Κεντρική Αφρική και βελτιώνει την παραγωγική και την εξαγωγική ικανότητα, την ικανότητα ανεφοδιασμού της Κεντρικής Αφρικής, την ικανότητά της να προσελκύει ξένες επενδύσεις, καθώς και την ικανότητά της σε θέματα εμπορικής πολιτικής και για τα ζητήματα τα συναφή με το εμπόριο·

β) να προαχθεί η προοδευτικής και αρμονική ένταξη της Κεντρικής Αφρικής στην παγκόσμια οικονομία, σύμφωνα με τις πολιτικές επιλογές και τις αναπτυξιακές προτεραιότητές της εν λόγω περιφέρειας·

γ) να ενισχυθούν οι υφιστάμενες σχέσεις μεταξύ των μερών με βάση την αλληλεγγύη και το αμοιβαίο συμφέρον·

δ) να διαμορφωθεί μια συμφωνία συμβατή με τους κανόνες του ΠΟΕ·

ε) να τεθούν οι βάσεις για τη διαπραγμάτευση και την υλοποίηση ενός αποτελεσματικού, προβλέψιμου και διαφανούς περιφερειακού κανονιστικού πλαισίου για το εμπόριο, τις επενδύσεις, τον ανταγωνισμό, τη διανοητική ιδιοκτησία, τις δημόσιες συμβάσεις και την αειφόρο ανάπτυξη στην περιφέρεια της Κεντρικής Αφρικής, κατά τρόπο ώστε να υποβοηθηθούν οι συνθήκες για την αύξηση των επενδύσεων και των πρωτοβουλιών του δημόσιου τομέα και να αυξηθεί η ικανότητα προσφοράς προϊόντων και υπηρεσιών, η ανταγωνιστικότητα και η οικονομική ανάπτυξη της περιοχής·

στ) να καταρτιστεί χάρτης πορείας για τις διαπραγματεύσεις στους τομείς που αναφέρονται στην παράγραφο ε) και για τους οποίους δεν ήταν δυνατόν να ολοκληρωθούν οι διαπραγματεύσεις το 2007.

ΤΙΤΛΟΣ ΙΙ

ΕΤΑΙΡΙΚΗ ΣΧΕΣΗ ΓΙΑ ΤΗΝ ΑΝΑΠΤΥΞΗ

Άρθρο 4

Πλαίσιο για την ενίσχυση των ικανοτήτων στην Κεντρική Αφρική

Τα μέρη επιβεβαιώνουν τη βούλησή τους να προωθήσουν την ενίσχυση των ικανοτήτων και τον εκσυγχρονισμό των οικονομιών στην Κεντρική Αφρική με διάφορα μέσα που έχουν στη διάθεσή τους, και, ιδίως, με τη διαμόρφωση ενός οικονομικού και θεσμικού πλαισίου σε εθνικό και περιφερειακό επίπεδο, το οποίο θα είναι κατάλληλο για την ανάπτυξη μιας ανταγωνιστικής οικονομίας στην Κεντρική Αφρική, με τα μέσα της εμπορικής πολιτικής και τα μέσα για τη συνεργασία για την ανάπτυξη, όπως ορίζονται στο άρθρο 7.

Άρθρο 5

Τομείς προτεραιότητας για την ενίσχυση των ικανοτήτων και τον εκσυγχρονισμό

1. Το μέρος "Κεντρική Αφρική", σε σύμπραξη με το μέρος ΕΚ και μέσω των μέσων συνεργασίας όπως αυτά ορίζονται στο άρθρο 7, θα προωθήσει την ποσοτική και ποιοτική αύξηση των προϊόντων και των υπηρεσιών που παράγονται και εξάγονται από την Κεντρική Αφρική, ιδίως στους ακόλουθους τομείς:

α) Ανάπτυξη των βασικών υποδομών που θα εξυπηρετούν την περιφέρεια

- Μεταφορές

- Ενέργεια

- Τηλεπικοινωνίες

β) Γεωργία και επισιτιστική ασφάλεια

- Γεωργική παραγωγή

- Αγροβιομηχανία

- Αλιεία

- Κτηνοτροφία

- Υδατοκαλλιέργειες και αλιευτικοί πόροι

γ) Βιομηχανία, διαφοροποίηση και ανταγωνιστικότητα των οικονομιών

- Εκσυγχρονισμός των επιχειρήσεων

- Βιομηχανία

- Πρότυπα και πιστοποίηση (μέτρα υγειονομικά και φυτοϋγειονομικά, ποιότητα, ζωοτεχνικοί κανόνες, κ.λπ.)

δ) Εδραίωση της περιφερειακής ολοκλήρωσης

- Ανάπτυξη της περιφερειακής κοινής αγοράς

- Φορολογία και τελωνεία

ε) Βελτίωση του επιχειρηματικού κλίματος

- Εναρμόνιση των εθνικών εμπορικών πολιτικών

2. Στο πλαίσιο της υλοποίησης της παρούσας εταιρικής σχέσης, τα μέρη αναφέρονται στο έγγραφο γενικών κατευθύνσεων που επισυνάπτεται στο Παράρτημα Ι.

3. Στο πλαίσιο της υλοποίησης της παρούσας συμφωνίας, τα μέρη επιβεβαιώνουν τη βούλησή τους να προωθήσουν τον εκσυγχρονισμό των παραγωγικών κλάδων της Κεντρικής Αφρικής τους οποίους αφορά η παρούσα συμφωνία διά των μέσων συνεργασίας, όπως αυτά ορίζονται, στο άρθρο 7.

Άρθρο 6

Επιχειρηματικό κλίμα

Τα μέρη θεωρούν ότι το επιχειρηματικό κλίμα αποτελεί ουσιαστική συνιστώσα της οικονομικής ανάπτυξης και ότι, κατά συνέπεια, οι διατάξεις της παρούσας συμφωνίας έχουν ως σκοπό να συμβάλλουν στην επίτευξη του κοινού αυτού στόχου. Τα υπογράφοντα κράτη της Κεντρικής Αφρικής, τα οποία έχουν επίσης υπογράψει τη Συνθήκη για την Εναρμόνιση του Δικαίου των Επιχειρήσεων στην Αφρική (OHADA), δεσμεύονται να εφαρμόζουν και να εκτελούν κατά τρόπο αποτελεσματικό και μη επιφέροντα διακρίσεις τις διατάξεις της εν λόγω συνθήκης.

Άρθρο 7

Συνεργασία για τη χρηματοδότηση της ανάπτυξης

1. Οι διατάξεις της συμφωνίας της Κοτονού που αφορούν την οικονομική και περιφερειακή συνεργασία και ανάπτυξη είναι εφαρμοστέες για τη μεγιστοποίηση των οφελών που προβλέπονται από την παρούσα συμφωνία.

2. Η χρηματοδότηση της Ευρωπαϊκής Κοινότητας [1] σχετικά με τη συνεργασία για την ανάπτυξη μεταξύ της Κεντρικής Αφρικής και της Ευρωπαϊκής Κοινότητας, η οποία υποστηρίζει την εφαρμογή της παρούσας συμφωνίας, πραγματοποιείται στο πλαίσιο των κανόνων και των σχετικών διαδικασιών που προβλέπονται από τη συμφωνία της Κοτονού, ιδίως των διαδικασιών προγραμματισμού του Ευρωπαϊκού Ταμείου Ανάπτυξης (ΕΤΑ), και στο πλαίσιο των σχετικών μέσων που χρηματοδοτούνται από το γενικό προϋπολογισμό της Ευρωπαϊκής Ένωσης. Στο πλαίσιο αυτό, η υποστήριξη της εφαρμογής της παρούσας συμφωνίας αποτελεί μία από τις προτεραιότητες.

3. Τα κράτη μέλη της Ευρωπαϊκής Κοινότητας δεσμεύονται συλλογικά να υποστηρίξουν, μέσω των αναπτυξιακών πολιτικών και μέσων που διαθέτουν, συμπεριλαμβανομένης της βοήθειας στο εμπόριο, αναπτυξιακές δράσεις προς όφελος της περιφερειακής οικονομικής συνεργασίας και της εφαρμογής της παρούσας συμφωνίας, τόσο σε εθνικό όσο και σε περιφερειακό επίπεδο, σύμφωνα με τις αρχές της αποτελεσματικότητας και της συμπληρωματικότητας της ενίσχυσης.

4. Τα μέρη θα συνεργάζονται για να διευκολύνουν την παρέμβαση άλλων χρηματοδοτών που θα θελήσουν να στηρίξουν τις προσπάθειες του μέρους "Κεντρική Αφρική" για την επίτευξη των στόχων της παρούσας συμφωνίας.

5. Τα μέρη αναγνωρίζουν τη χρησιμότητα των ειδικών περιφερειακών χρηματοδοτικών μηχανισμών για τη στήριξη της υλοποίησης της παρούσας συμφωνίας και θα υποστηρίξουν τις προσπάθειες της περιφέρειας προς αυτήν την κατεύθυνση.

Άρθρο 8

Στήριξη στην εφαρμογή των συναφών με το εμπόριο κανόνων

Τα μέρη συμφωνούν ότι η εφαρμογή των κανόνων που είναι συναφείς με το εμπόριο και των οποίων οι τομείς συνεργασίας αναπτύσσονται στα επιμέρους σχετικά κεφάλαια της παρούσας συμφωνίας, συμβάλλουν στην επίτευξη των στόχων της παρούσας συμφωνίας. Η συνεργασία στον τομέα αυτόν θα πραγματοποιείται σύμφωνα με τις λεπτομερείς ρυθμίσεις που προβλέπονται στο άρθρο 7.

Άρθρο 9

Χρηματοδότηση της εταιρικής σχέσης

1. Τα μέρη συμφωνούν για τη σύσταση ενός περιφερειακού ταμείου ΣΟΕΣ (ΠΤΣΟΕΣ), το οποίο δημιουργείται από και για την περιφέρεια της Κεντρικής Αφρικής, σκοπός του οποίου είναι ο συντονισμός των ενισχύσεων που θα συμβάλουν στη χρηματοδότηση, με αποτελεσματικό τρόπο, των ενεργειών προτεραιότητας που στοχεύουν στην ενίσχυση της παραγωγικής ικανότητας των κρατών της Κεντρικής Αφρικής, όπως αναφέρεται στο άρθρο 5, και των μέτρων που αναφέρονται στο άρθρο 10. Οι λεπτομερείς ρυθμίσεις για τη λειτουργία και τη διαχείριση του ΠΤΣΟΕΣ θεσπίζονται από την περιφέρεια πριν από το τέλος του 2008. Το μέρος ΕΚ αξιοποιεί αυτό το χρονικό διάστημα για να ολοκληρώσει την εκτίμησή του για τις εν λόγω λεπτομερείς ρυθμίσεις.

2. Το ΠΤΣΟΕΣ χρηματοδοτείται από τους πόρους που συλλέγουν τα μέρη, ιδίως από τις συνεισφορές των κονδυλίων ΕΤΑ, των εισφορών των κρατών μελών της Ευρωπαϊκής Ένωσης, καθώς και από τις ενδεχόμενες συνεισφορές άλλων χρηματοδοτών.

3. Παρά τις παραγράφους 1 και 2, το μέρος "Ευρωπαϊκή Κοινότητα" δεσμεύεται να διοχετεύσει τις ενισχύσεις του είτε μέσω των κατάλληλων χρηματοδοτικών μηχανισμών για την περιφέρεια, είτε μέσω αυτών που θα επιλέξουν οι υπογράφουσες χώρες της παρούσας συμφωνίας στο πλαίσιο του σεβασμού των κανόνων και των διαδικασιών που προβλέπει η συμφωνία της Κοτονού, και σύμφωνα με τις αρχές της αποτελεσματικότητας της ενίσχυσης.

4. Τα μέρη συνεργάζονται με σκοπό να διευκολύνουν τη συμβολή άλλων χρηματοδοτών στο ΠΤΣΟΕΣ.

Άρθρο 10

Συνεργασία σε θέματα φορολογικής αναπροσαρμογής

1. Τα μέρη αναγνωρίζουν τις προκλήσεις που είναι ενδεχόμενο να εγείρει η κατάργηση ή η ουσιαστική μείωση των τελωνειακών δασμών που προβλέπονται από τη συμφωνία αυτή για τα υπογράφοντα κράτη της Κεντρικής Αφρικής και συμφωνούν να καθιερώσουν διάλογο και συνεργασία στον τομέα αυτόν.

2. Λόγω του χρονοδιαγράμματος της κατάργησης που έχει συμφωνηθεί από τα μέρη στην παρούσα συμφωνία, τα μέρη συμφωνούν να πραγματοποιήσουν διάλογο σε βάθος για τα μέτρα φορολογικής προσαρμογής που πρέπει να ληφθούν και τα οποία θα είναι σε θέση να αποκαταστήσουν μακροπρόθεσμα τη δημοσιονομική ισορροπία.

3. Πέραν από τις παραγράφους 1 και 2 του παρόντος άρθρου, τα μέρη συμφωνούν να συνεργάζονται στο πλαίσιο των διατάξεων του άρθρου 7 και δεσμεύονται να υλοποιήσουν μέτρα τεχνικής και οικονομικής βοήθειας στους εξής τομείς:

α) Συμβολή στην απορρόφηση των καθαρών φορολογικών επιπτώσεων σε πλήρη συμπληρωματικότητα με τις φορολογικές μεταρρυθμίσεις,

β) στήριξη της φορολογικής μεταρρύθμισης παράλληλα με το διάλογο στον τομέα αυτόν.

4. Τα μέρη δεσμεύονται να συμφωνήσουν, στο πλαίσιο της επιτροπής ΣΟΕΣ και το ταχύτερο δυνατόν, για τη μεθοδολογία με την οποία εκτιμούνται οι καθαρές φορολογικές επιπτώσεις. Στο ίδιο πλαίσιο, τα μέρη θα συμφωνήσουν στη συνέχεια για τις μελέτες και τις συμπληρωματικές ενέργειες που πρέπει να αναληφθούν.

Άρθρο 11

Συνεργασία στα διεθνή φόρα

Τα μέρη καταβάλλουν προσπάθειες για συνεργασία στο πλαίσιο όλων των διεθνών φόρα στα οποία συζητούνται θέματα που ενδιαφέρουν την παρούσα εταιρική σχέση.

Άρθρο 12

Σε βάθος εξέταση της εταιρικής συνεργασίας για την ανάπτυξη

Τα μέρη συμφωνούν να εξετάσουν σε βάθος το 2008 την εταιρική σχέση για την ανάπτυξη που αναπτύσσεται στον παρόντα τίτλο, συμπεριλαμβανομένων των λεπτομερών ρυθμίσεων για την εφαρμογή της.

ΤΙΤΛΟΣ ΙΙΙ

ΕΜΠΟΡΙΚΟ ΚΑΘΕΣΤΩΣ ΓΙΑ ΤΑ ΠΡΟΪΟΝΤΑ

ΚΕΦΑΛΑΙΟ 1

Τελωνειακοί δασμοί και μη δασμολογικά μέτρα

Άρθρο 13

Κανόνες καταγωγής

1. Για τους σκοπούς του παρόντος κεφαλαίου, ο όρος "καταγωγής" εφαρμόζεται στα εμπορεύματα που συμφωνούν με τους κανόνες καταγωγής εν ισχύ την 1η Ιανουαρίου 2008 στην επικράτεια των μερών.

2. Ένα αμοιβαίο κοινό καθεστώς που θα διέπει τους κανόνες καταγωγής προσαρτάται στην παρούσα συμφωνία από την επιτροπή ΣΟΕΣ, και αρχίζει να ισχύει από την ημερομηνία της μεταβατικής εφαρμογής της παρούσας συμφωνίας.

3. Το αργότερο τρία έτη από την ημερομηνία έναρξης ισχύος της παρούσας συμφωνίας, τα μέρη αναθεωρούν τις ισχύουσες διατάξεις που διέπουν τους κανόνες καταγωγής, με στόχο να απλουστευθούν οι έννοιες και οι μέθοδοι που χρησιμοποιούνται για τον προσδιορισμό της καταγωγής σε σχέση με τους αναπτυξιακούς στόχους της Κεντρικής Αφρικής. Στο πλαίσιο αυτής της αναθεώρησης, τα μέρη λαμβάνουν υπόψη την τεχνολογική ανάπτυξη, την παραγωγική διαδικασία και κάθε άλλο παράγοντα, συμπεριλαμβανομένων των μεταρρυθμίσεων που βρίσκονται σε εξέλιξη σε σχέση με τους κανόνες καταγωγής και οι οποίες, ενδεχομένως, να καταστήσουν αναγκαίες τροποποιήσεις του διαπραγματευθέντος αμοιβαίου καθεστώτος. Κάθε τροποποίηση ή αντικατάσταση πραγματοποείται με απόφαση της επιτροπής ΣΟΕΣ.

Άρθρο 14

Τελωνειακοί δασμοί

Ως "τελωνειακοί δασμοί", νοούνται οι εισφορές ή επιβαρύνσεις κάθε είδους, συμπεριλαμβανομένων πρόσθετων τελών κάθε είδους, που επιβάλλονται κατά την εισαγωγή ή την εξαγωγή ή με την ευκαιρία της εισαγωγής ή της εξαγωγής προϊόντων. Δεν συμπεριλαμβάνονται:

α) οι επιβαρύνσεις που ισοδυναμούν με φόρους ή άλλες εσωτερικές επιβαρύνσεις που επιβάλλονται σύμφωνα με το άρθρο 23·

β) τα μέτρα αντιντάμπινγκ, αντιστάθμισης ή διασφάλισης που εφαρμόζονται σύμφωνα με τις διατάξεις του κεφαλαίου για τα μέσα εμπορικής άμυνας·

γ) τα τέλη ή οι άλλες επιβαρύνσεις που επιβάλλονται σύμφωνα με το άρθρο 18.

Άρθρο 15

Εξάλειψη των τελωνειακών δασμών στις εξαγωγές

1. Δεν εισάγεται κανένας νέος τελωνειακός δασμός στις εξαγωγές, ούτε αυξάνονται οι ισχύοντες δασμοί, στο εμπόριο μεταξύ των μερών από την ημερομηνία έναρξης ισχύος της παρούσας συμφωνίας.

2. Ωστόσο, σε περίπτωση σημαντικής δυσκολίας στα δημοσιονομικά ή για τις ανάγκες ενίσχυσης της προστασίας του περιβάλλοντος, το μέρος "Κεντρική Αφρική" δύναται, αφού διαβουλευτεί με το μέρος ΕΚ, να επιβάλλει τελωνειακούς δασμούς στις εξαγωγές για ορισμένα πρόσθετα εμπορεύματα.

3. Περιοδική αξιολόγηση λαμβάνει χώρα στο πλαίσιο της επιτροπής ΣΟΕΣ προκειμένου να εξετασθούν ο αντίκτυπος και η καταλληλότητα των τελωνειακών δασμών στις εξαγωγές που εφαρμόζονται στο πλαίσιο του παρόντος άρθρου.

Άρθρο 16

Κυκλοφορία των προϊόντων

1. Τα προϊόντα, καταγωγής Ευρωπαϊκής Κοινότητας ή του μέρους "Κεντρική Αφρική", υπόκεινται σε τελωνειακούς δασμούς μόνο άπαξ στην επικράτεια του άλλου μέρους.

2. Όσον αφορά τα προϊόντα, καταγωγής Ευρωπαϊκής Κοινότητας, ο δασμός που πρέπει να καταβληθεί σύμφωνα με την παρούσα συμφωνία κρατείται για λογαριασμό του υπογράφοντος κράτους της Κεντρικής Αφρικής η επικράτεια του οποίου αποτελεί τον τόπο κατανάλωσης.

3. Το μέρος "Κεντρική Αφρική" λαμβάνει όλα τα αναγκαία μέτρα για να εξασφαλίσει την αποτελεσματική εφαρμογή των διατάξεων του παρόντος άρθρου, καθώς και να προωθήσει την ελεύθερη κυκλοφορία των προϊόντων στα υπογράφοντα κράτη της Κεντρικής Αφρικής. Τα δύο μέρη συμφωνούν να συνεργάζονται σε αυτόν τον τομέα στο πλαίσιο των άρθρων 7 και 8. Η συνεργασία αυτή προσαρμόζεται στο είδος του μηχανισμού που θα επιλεγεί τελικά για το μέρος "Κεντρική Αφρική".

4. Τα μέρη συμφωνούν να συνεργάζονται για τη διευκόλυνση της κυκλοφορίας των προϊόντων και την απλοποίηση των τελωνειακών διαδικασιών, όπως προβλέπεται από το κεφάλαιο 3 του τίτλου ΙΙΙ.

Άρθρο 17

Κατάταξη των προϊόντων

Η κατάταξη των προϊόντων που καλύπτονται από την παρούσα συμφωνία είναι αυτή που ορίζεται στην αντίστοιχη τελωνειακή ονοματολογία του κάθε μέρους, σύμφωνα με το εναρμονισμένο σύστημα περιγραφής και κωδικοποίησης των εμπορευμάτων ("ΕΣ").

Άρθρο 18

Τέλη και άλλες επιβαρύνσεις

1. Τα τέλη και οι άλλες επιβαρύνσεις που αναφέρονται στο άρθρο 14, στοιχείο γ), περιορίζονται στο κατά προσέγγιση κόστος των παρεχόμενων υπηρεσιών και δεν αποτελούν έμμεση προστασία των εθνικών προϊόντων ή επιβάρυνση των εισαγωγών ή εξαγωγών για φορολογικούς σκοπούς. Αποτελούν αντικείμενο ειδικών δασμών που αντιστοιχούν στο κατά προσέγγιση κόστος των παρεχόμενων υπηρεσιών και δεν υπολογίζονται ανάλογα με την αξία του εμπορεύματος (ad valorem). Τα τέλη και οι άλλες επιβαρύνσεις δεν επιβάλλονται για προξενικές διατυπώσεις, όπως τα προξενικά τιμολόγια και πιστοποιητικά, αναλυτικός κατάλογος των οποίων εκδίδεται από την επιτροπή ΣΟΕΣ.

2. Για την προαγωγή της περιφερειακής ολοκλήρωσης και την καλύτερη κατανόηση από τους οικονομικούς παράγοντες, το μέρος "Κεντρική Αφρική" συμφωνεί να θεσπίσει τυποποιημένες διατάξεις για τον τομέα που καλύπτεται από το παρόν άρθρο το αργότερο έως την 1η Ιανουαρίου 2013.

Άρθρο 19

Ευνοϊκότερη μεταχείριση ως απόρροια συμφωνιών οικονομικής ολοκλήρωσης

1. Για τους τομείς που εμπίπτουν στο παρόν κεφάλαιο, το μέρος ΕΚ χορηγεί στο μέρος "Κεντρική Αφρική" οιαδήποτε ευνοϊκότερη μεταχείριση ήθελε προκύψει από το γεγονός ότι το μέρος ΕΚ θα προσχωρήσει σε συμφωνία οικονομικής ολοκλήρωσης με τρίτα μέρη μετά την υπογραφή της παρούσας συμφωνίας.

2. Για τους τομείς που εμπίπτουν στο παρόν κεφάλαιο, το μέρος "Κεντρική Αφρική" χορηγεί στο μέρος ΕΚ οιαδήποτε ευνοϊκότερη μεταχείριση τυχόν προκύψει από το γεγονός ότι το μέρος "Κεντρική Αφρική" θα προσχωρήσει σε συμφωνία οικονομικής ολοκλήρωσης με μείζονα εμπορικό εταίρο μετά την υπογραφή της παρούσας συμφωνίας.

3. Εάν το μέρος "Κεντρική Αφρική" αποκτήσει από μείζονα εμπορικό εταίρο μεταχείριση σημαντικά ευνοϊκότερη από αυτήν που του παρέχει το μέρος ΕΚ σε συμφωνία οικονομικής ολοκλήρωσης που συνάπτει το μέρος "Κεντρική Αφρική" με τον εν λόγω εταίρο, τα μέρη διαβουλεύονται και αποφασίζουν από κοινού για την εφαρμογή των διατάξεων της παραγράφου 2.

4. Στο πλαίσιο του παρόντος άρθρου, ως "συμφωνία οικονομικής ολοκλήρωσης" νοείται μια συμφωνία που απελευθερώνει σημαντικά το εμπόριο και καταργεί ή εξαλείφει σε μεγάλο βαθμό τις διακρίσεις μεταξύ των μερών, μέσω της εξάλειψης των υφιστάμενων μέτρων που συνεπάγονται διακρίσεις και/ή την απαγόρευση λήψης νέων μέτρων που μπορεί να επιφέρουν διακρίσεις και μέτρων που επιφέρουν μεγαλύτερες διακρίσεις, είτε κατά την έναρξη ισχύος της παρούσας συμφωνίας, είτε βάσει ενός εύλογου χρονοδιαγράμματος.

5. Στο πλαίσιο του παρόντος άρθρου, ως "μείζων εμπορικός εταίρος" νοείται κάθε ανεπτυγμένη χώρα ή κάθε χώρα το μερίδιο της οποίας στις παγκόσμιες εμπορικές συναλλαγές υπερβαίνει το 1 τοις εκατό κατά το έτος που προηγείται της έναρξης ισχύος της συμφωνίας οικονομικής ολοκλήρωσης που αναφέρεται στην παράγραφο 2, ή κάθε ομάδα χωρών ενεργούσα μεμονωμένα, συλλογικά ή μέσω συμφωνίας οικονομικής ολοκλήρωσης, που διαθέτει μερίδιο στις παγκόσμιες εμπορικές συναλλαγές υπερβαίνον το 1,5 τοις εκατό κατά το έτος που προηγείται της έναρξης ισχύος της συμφωνίας οικονομικής ολοκλήρωσης που αναφέρεται στην παράγραφο 2 [2].

6. Οι διατάξεις του παρόντος κεφαλαίου δεν μπορούν να ερμηνευτούν κατά την έννοια ότι υποχρεώνουν τα μέρη να εκχωρήσουν αμοιβαία προτιμησιακή μεταχείριση που θα ήταν εφαρμοστέα εκ του γεγονότος ότι ένα εκ των μερών έχει προσχωρήσει σε συμφωνία περιφερειακής οικονομικής ολοκλήρωσης με τρίτο μέρος κατά την ημερομηνία υπογραφής της παρούσας συμφωνίας.

Άρθρο 20

Τελωνειακοί δασμοί στα προϊόντα, καταγωγής των υπογραφόντων κρατών της Κεντρικής Αφρικής

1. Τα προϊόντα, καταγωγής του μέρους "Κεντρική Αφρική", εισάγονται στο μέρος ΕΚ άνευ τελωνειακών δασμών, εκτός από τα προϊόντα που αναφέρονται στο Παράρτημα ΙΙ και υπό τις καθορισθείσες προϋποθέσεις.

2. Κανένας νέος τελωνειακός δασμός δεν επιβάλλεται και οι ήδη ισχύοντες δεν αυξάνονται, στο πλαίσιο των εμπορικών συναλλαγών μεταξύ των μερών.

Άρθρο 21

Τελωνειακοί δασμοί στα προϊόντα, καταγωγής Ευρωπαϊκής Κοινότητας

1. Για κάθε προϊόν, ο τελωνειακός δασμός βάσης είναι αυτός που ορίζεται στο Παράρτημα ΙΙΙ.

2. Κανένας νέος τελωνειακός δασμός δεν επιβάλλεται και όσοι ορίζονται στο Παράρτημα ΙΙΙ δεν αυξάνονται, στο πλαίσιο των εμπορικών συναλλαγών μεταξύ των μερών.

3. Παρά την παράγραφο 2, στο πλαίσιο της εφαρμογής εξωτερικού κοινού δασμολογίου από την 1η Ιανουαρίου 2013 το αργότερο, και στο μέτρο που η γενική επίπτωση από τους εν λόγω δασμούς δεν είναι μεγαλύτερη από αυτήν που απορρέει από τους δασμούς που ορίζονται στο Παράρτημα ΙΙΙ, η Κεντρική Αφρική δύναται να αναθεωρήσει τους βασικούς τελωνειακούς δασμούς, οι οποίοι ορίζονται στο Παράρτημα ΙΙΙ και επιβάλλονται στα προϊόντα, καταγωγής της Ευρωπαϊκής Κοινότητας. Στην περίπτωση αυτή, η επιτροπή ΣΟΕΣ τροποποιεί το Παράρτημα ΙΙΙ αναλόγως.

4. Οι τελωνειακοί δασμοί στις εισαγωγές προϊόντων που ορίζονται ως καταγωγής Ευρωπαϊκής Κοινότητας και ο κατάλογος των οποίων περιλαμβάνεται στο Παράρτημα ΙΙΙ στις κατηγορίες "1", "2" και "3" καταργούνται οριστικά σύμφωνα με τις λεπτομερείς ρυθμίσεις που καθορίζονται στον κατωτέρω πίνακα. Τα ποσοστά δασμολογικής μείωσης που ορίζονται στον κατωτέρω πίνακα εφαρμόζονται είτε στους δασμούς της παραγράφου 1, είτε σε ενδεχόμενους νέους δασμούς που καθορίζονται υπό τις προϋποθέσεις της παραγράφου 3.

Κατηγορία | 1/01/2008 | 1/01/2009 | 1/01/2010 | 1/01/2011 | 1/01/2012 | 1/01/2013 | 1/01/2014 |

1 | 0 % | 0 % | 25 % | 50 % | 75 % | 100 % | |

2 | 0 % | 0 % | 0 % | 15 % | 30 % | 45 % | 60 % |

3 | 0 % | 0 % | 0 % | 0 % | 0 % | 0 % | 10 % |

Κατηγορία | 1/01/2015 | 1/01/2016 | 1/01/2017 | 1/01/2018 | 1/01/2019 | 1/01/2020 | 1/01/2021 |

1 | | | | | | | |

2 | 75 % | 90 % | 100 % | | | | |

3 | 20 % | 30 % | 40 % | 50 % | 60 % | 70 % | 80 % |

Κατηγορία | 1/01/2022 | 1/01/2023 |

1 | | |

2 | | |

3 | 90 % | 100 % |

5. Οι εισαγωγές προϊόντων, καταγωγής Ευρωπαϊκής Κοινότητας, ο κατάλογος των οποίων περιλαμβάνεται στο Παράρτημα ΙΙΙ στην κατηγορία "5", συνίστανται σε προϊόντα ο δασμός των οποίων καθορίζεται σύμφωνα με τους όρους των παραγράφων 1 και 3· οι δασμοί της κατηγορίας αυτής δεν μειώνονται ούτε καταργούνται.

6. Σε περίπτωση σοβαρής δυσκολίας σχετικής με την εισαγωγή ενός συγκεκριμένου προϊόντος, το χρονοδιάγραμμα της μείωσης και της κατάργησης των δασμών θα μπορούσε να επανεξετασθεί από την επιτροπή ΣΟΕΣ με συμφωνία από κοινού που θα έχει ως στόχο την παράταση της περιόδου μείωσης ή κατάργησης. Κατά την επανεξέταση αυτή, η περίοδος του χρονοδιαγράμματος για την οποία ζητήθηκε επανεξέταση δεν θα μπορεί να παραταθεί για το εν λόγω προϊόν πέραν της ανώτατης μεταβατικής περιόδου για τη μείωση ή την κατάργηση των δασμών που προβλέπεται για το προϊόν αυτό. Εάν η επιτροπή ΣΟΕΣ δεν έχει λάβει απόφαση εντός των τριάντα ημερών από την αίτηση επανεξέτασης του χρονοδιαγράμματος, το μέρος "Κεντρική Αφρική" μπορεί να αναστείλει προσωρινά το χρονοδιάγραμμα για περίοδο που δεν υπερβαίνει το ένα έτος.

Άρθρο 22

Απαγόρευση των ποσοτικών περιορισμών

Από την έναρξη ισχύος της παρούσας συμφωνίας, καταργείται κάθε απαγόρευση ή περιορισμός στην εξαγωγή ή εξαγωγή που αφορά εμπορικές συναλλαγές μεταξύ των δύο μερών, πλην των δασμών, φόρων, τελών και άλλων επιβαρύνσεων που προβλέπονται στο άρθρο 18, είτε εφαρμόζονται υπό τη μορφή ποσοστώσεων, αδειών εισαγωγής ή εξαγωγής ή με άλλα μέτρα. Κανένα νέο μέτρο δεν δύναται να εισαχθεί. Οι διατάξεις του παρόντος άρθρου εφαρμόζονται υπό την επιφύλαξη των διατάξεων του κεφαλαίου της παρούσας συμφωνίας για τα μέσα εμπορικής άμυνας.

Άρθρο 23

Εθνική μεταχείριση σε θέματα εσωτερικής φορολογίας και κανονισμών

1. Τα εισαγόμενα προϊόντα, καταγωγής του άλλου μέρους, δεν υπόκεινται άμεσα ή έμμεσα σε εσωτερικούς φόρους ή άλλες εσωτερικές επιβαρύνσεις που υπερβαίνουν αυτούς που εφαρμόζονται άμεσα ή έμμεσα στα εθνικά ομοειδή προϊόντα. Επίσης, κάθε μέρος δεν εφαρμόζει με κανένα άλλο τρόπο φόρους ή άλλες εσωτερικές επιβαρύνσεις με σκοπό να παράσχει προστασία στην εθνική του παραγωγή.

2. Τα εισαγόμενα προϊόντα, καταγωγής του άλλου μέρους, απολαύουν μεταχείρισης όχι λιγότερο ευνοϊκής από εκείνη που επιφυλάσσεται στα ομοειδή εθνικά προϊόντα στο πλαίσιο των νόμων, των κανονισμών και των απαιτήσεων που εφαρμόζονται στην πώλησή τους, στην προσφορά προς πώληση, την αγορά, την μεταφορά, τη διανομή ή τη χρησιμοποίηση τους στην εγχώρια αγορά. Οι διατάξεις της παρούσας παραγράφου δεν απαγορεύουν την εφαρμογή διαφοροποιημένων εσωτερικών επιβαρύνσεων μεταφοράς που βασίζονται αποκλειστικά στην οικονομική λειτουργία των μεταφορικών μέσων και όχι την καταγωγή του προϊόντος.

3. Κάθε μέρος απέχει από τη θέσπιση ή τη διατήρηση σε ισχύ οιουδήποτε εσωτερικού κανονισμού σχετικά με την ανάμειξη, τη μεταποίηση ή τη χρήση προϊόντων σε συγκεκριμένες ποσότητες ή αναλογίες που απαιτούν, αμέσως ή εμμέσως, την προμήθεια κάποιας συγκεκριμένης ποσότητας ή ποσοστού του προϊόντος που αποτελεί αντικείμενο ρυθμίσεων από εγχώριες πηγές. Επίσης, κάθε μέρος από την εφαρμογή, με κάθε άλλο τρόπο, εσωτερικής ποσοτικής ρύθμισης με σκοπό να παράσχει προστασία στην εθνική του παραγωγή.

Δεν εφαρμόζονται εσωτερικές ποσοτικές ρυθμίσεις για την ανάμειξη, τη μεταποίηση ή τη χρήση προϊόντων σε προκαθορισμένες ποσότητες ή ποσοστά κατά τρόπο ώστε να κατανέμονται οι ποσότητες ή τα ποσοστά αυτά μεταξύ εξωτερικών πηγών εφοδιασμού.

4. Σύμφωνα με το άρθρο ΙΙΙ, παράγραφος 8, στοιχείο β) της Γενικής Συμφωνίας Δασμών και Εμπορίου του 1994, (ΓΣΔΕ 1994), οι διατάξεις του παρόντος άρθρου δεν εμποδίζουν τη χορήγηση επιδοτήσεων αποκλειστικά σε εθνικούς παραγωγούς, συμπεριλαμβανομένων πληρωμών που προέρχονται από φόρους ή εσωτερικές επιβαρύνσεις εφαρμοζόμενες σύμφωνα με τις διατάξεις του παρόντος άρθρου και επιδοτήσεις υπό τη μορφή αγορών εθνικών προϊόντων από τις δημόσιες αρχές.

5. Οι διατάξεις του παρόντος άρθρου δεν εφαρμόζονται στις νομοθετικές και κανονιστικές διατάξεις, τις διαδικασίες και τις πρακτικές που αφορούν τις δημόσιες συμβάσεις.

6. Οι διατάξεις του παρόντος εφαρμόζονται υπό την επιφύλαξη των διατάξεων του κεφαλαίου της παρούσας συμφωνίας για τα μέσα εμπορικής άμυνας.

Άρθρο 24

Γεωργικές εξαγωγικές επιδοτήσεις

1. Το μέρος ΕΚ και το μέρος "Κεντρική Αφρική", καθώς και κάθε υπογράφον κράτος της Κεντρικής Αφρικής, δεν μπορούν να θεσπίζουν νέες εξαγωγικές επιδοτήσεις ούτε να αυξάνουν τυχόν υφιστάμενη επιδότηση της φύσης αυτής σε γεωργικά προϊόντα που προορίζονται για την επικράτεια του άλλου μέρους. Στο πλαίσιο των υφιστάμενων επιδοτήσεων, η παρούσα παράγραφος δεν απαγορεύει τις αυξήσεις που οφείλονται στις διακυμάνσεις της παγκόσμιας τιμής των εν λόγω προϊόντων.

2. Για κάθε ομάδα προϊόντων, όπως αυτά ορίζονται στην παράγραφο 3, η οποία στη νομοθεσία της ΕΚ για το ίδιο βασικό προϊόν δικαιούται επιστροφής κατά την εξαγωγή και για την οποία το μέρος "Κεντρική Αφρική" έχει δεσμευτεί να καταργήσει όλους τους τελωνειακούς δασμούς, το μέρος ΕΚ δεσμεύεται να καταργήσει όλες τις υφιστάμενες επιδοτήσεις που χορηγούνται για την εξαγωγή αυτής της ομάδας προϊόντων, και αντιστοιχούν στο ίδιο βασικό προϊόν, προς την επικράτεια του μέρους "Κεντρική Αφρική". Στο πλαίσιο της παρούσας παραγράφου, τα μέρη διαβουλεύονται πριν από τις 31 Δεκεμβρίου 2008 με σκοπό να καθορίσουν τις λεπτομερείς ρυθμίσεις αυτής της κατάργησης.

3. Το παρόν άρθρο εφαρμόζεται στα προϊόντα που καλύπτονται από το Παράρτημα I της συμφωνίας ΠΟΕ για τη γεωργία.

4. Το παρόν άρθρο εφαρμόζεται με την επιφύλαξη της εφαρμογής από το μέρος "Κεντρική Αφρική" του άρθρου 9.4 της συμφωνίας ΠΟΕ για τη γεωργία και του άρθρου 27 της συμφωνίας ΠΟΕ για τις επιδοτήσεις και τα μέτρα αντιστάθμισης.

Άρθρο 25

Επισιτιστική ασφάλεια

Εάν αποδειχθεί ότι η εφαρμογή της παρούσας συμφωνίας καθιστά δυσχερή τη διαθεσιμότητα ή την πρόσβαση σε προϊόντα διατροφής που είναι αναγκαία για τη διασφάλιση της επισιτιστικής ασφάλειας και, όταν η κατάσταση αυτή προκαλεί ή ενδέχεται να προκαλέσει μείζονες δυσκολίες για το μέρος "Κεντρική Αφρική", ή ένα υπογράφον κράτος της Κεντρικής Αφρικής, το μέρος "Κεντρική Αφρική" δύναται να λαμβάνει τα κατάλληλα μέτρα σύμφωνα με τις διαδικασίες του άρθρου 31.

Άρθρο 26

Ειδικές διατάξεις σχετικά με τη διοικητική συνεργασία

1. Τα μέρη συμφωνούν ότι η διοικητική συνεργασία είναι αναγκαία για τη θέση σε εφαρμογή και τον έλεγχο της προτιμησιακής μεταχείρισης που χορηγείται στον παρόντα τίτλο και υπογραμμίζουν τη δέσμευσή τους να καταπολεμήσουν τις παρατυπίες και τις απάτες στον τελωνειακό τομέα και τους συναφείς τομείς.

2. Όταν ένα μέρος διαθέτει αποδείξεις, βάσει αντικειμενικών πληροφοριών, για αδυναμία εξασφάλισης διοικητικής συνεργασίας και/ή παρατυπίες ή απάτη, το μέρος αυτό δύναται να αναστέλλει προσωρινά την προτιμησιακή μεταχείριση που χορηγείται στο αφορώμενο προϊόν/τα αφορώμενα προϊόντα σύμφωνα με το παρόν άρθρο.

3. Για τους σκοπούς του παρόντος άρθρου, ως αδυναμία εξασφάλισης διοικητικής συνεργασίας νοούνται, μεταξύ άλλων, τα εξής:

α) επανειλημμένη αθέτηση της υποχρέωσης για επαλήθευση του χαρακτήρα καταγωγής του(των) εκάστοτε προϊόντος(-ων)·

β) επανειλημμένη άρνηση ή αδικαιολόγητη καθυστέρηση όσον αφορά τη διενέργεια επακόλουθης επαλήθευσης του χαρακτήρα καταγωγής ή/και όσον αφορά τη γνωστοποίηση των αποτελεσμάτων της επαλήθευσης·

γ) επανειλημμένη άρνηση ή αδικαιολόγητη καθυστέρηση όσον αφορά την παροχή έγκρισης για την πραγματοποίηση αποστολής διοικητικής συνεργασίας με σκοπό την επαλήθευση της αυθεντικότητας εγγράφων ή της ακρίβειας πληροφοριών που αφορούν τη χορήγηση της εν λόγω προτιμησιακής μεταχείρισης.

4. Η εφαρμογή προσωρινής αναστολής υπόκειται στις ακόλουθες προϋποθέσεις:

α) Το μέρος που διαπίστωσε, βάσει αντικειμενικών πληροφοριών, την αδυναμία εξασφάλισης διοικητικής συνεργασίας ή/και την ύπαρξη παρατυπιών ή απάτης, πρέπει να κοινοποιήσει χωρίς αδικαιολόγητη καθυστέρηση στην επιτροπή ΣΟΕΣ τη διαπίστωσή του μαζί με τις αντικειμενικές πληροφορίες και να αρχίσει διαβουλεύσεις εντός της επιτροπής ΣΟΕΣ, με βάση όλες τις σχετικές πληροφορίες και τα αντικειμενικά ευρήματα, με σκοπό την επίτευξη λύσης αποδεκτής και από τα δύο μέρη.

β) Εάν τα μέρη πραγματοποίησαν διαβουλεύσεις εντός της επιτροπής ΣΟΕΣ, όπως προβλέπεται ανωτέρω, και δεν κατέληξαν σε συμφωνία σχετικά με αποδεκτή λύση εντός 3 μηνών από την κοινοποίηση, το ενδιαφερόμενο μέρος δύναται να αναστέλλει προσωρινά τη σχετική προτιμησιακή αντιμετώπιση του σχετικού προϊόντος ή των σχετικών προϊόντων. Η προσωρινή αναστολή πρέπει να κοινοποιείται στην επιτροπή ΣΟΕΣ χωρίς αδικαιολόγητη καθυστέρηση.

γ) Οι προσωρινές αναστολές βάσει του παρόντος άρθρου περιορίζονται στο επίπεδο που είναι αναγκαίο για την προστασία των οικονομικών συμφερόντων του ενδιαφερόμενου μέρους. Δεν υπερβαίνουν το χρονικό διάστημα των έξι μηνών, με δυνατότητα ανανέωσης. Οι προσωρινές αναστολές κοινοποιούνται αμέσως μετά τη θέσπισή τους στην επιτροπή ΣΟΕΣ. Υπόκεινται σε περιοδικές διαβουλεύσεις εντός της επιτροπής ΣΟΕΣ με σκοπό, ιδίως, την κατάργησή τους, μόλις παύσουν να υφίστανται οι όροι για την εφαρμογή τους.

5. Ταυτόχρονα με την κοινοποίηση στη μικτή επιτροπή σύμφωνα με την παράγραφο 4, στοιχείο α) του παρόντος άρθρου, το ενδιαφερόμενο μέρος δημοσιεύει στην Επίσημη Εφημερίδα του μια ειδοποίηση για τους εισαγωγείς. Η ειδοποίηση για τους εισαγωγείς αναφέρει, όσον αφορά το σχετικό προϊόν, ότι διαπιστώθηκε με βάση αντικειμενικές πληροφορίες αδυναμία εξασφάλισης διοικητικής συνεργασίας ή/και ότι διαπιστώθηκαν παρατυπίες ή απάτη.

Άρθρο 27

Διαχείριση διοικητικών σφαλμάτων

Σε περίπτωση που οι αρμόδιες αρχές διαπράξουν σφάλμα στη διαχείριση των προτιμησιακών συστημάτων εξαγωγής, και ιδίως στην εφαρμογή των κανόνων που αφορούν τον ορισμό της έννοιας "προϊόντα καταγωγής" ή "καταγόμενα προϊόντα" και τις μεθόδους διοικητικής συνεργασίας, εάν το σφάλμα αυτό έχει συνέπειες για τις εισαγωγές και τις εξαγωγές, το μέρος που υφίσταται τις επιπτώσεις αυτές μπορεί να ζητήσει από την επιτροπή ΣΟΕΣ να εξετάσει τις δυνατότητες θέσπισης όλων των κατάλληλων μέτρων με σκοπό τη διόρθωση της κατάστασης.

Άρθρο 28

Συνεργασία

Σύμφωνα με τις διατάξεις του άρθρου 7, τα μέρη συμφωνούν να συνεργάζονται στους ακόλουθους τομείς, μεταξύ άλλων:

- στήριξη στην εφαρμογή των δεσμεύσεων εμπορικής πολιτικής που απορρέουν από την παρούσα συμφωνία·

- κατάρτιση/στήριξη στην ερμηνεία και εφαρμογή των κανόνων αυτών.

ΚΕΦΑΛΑΙΟ 2

Μέσα Εμπορικής Άμυνας

Άρθρο 29

Μέτρα αντιντάμπινγκ και αντισταθμιστικά μέτρα

1. Με την επιφύλαξη των διατάξεων του παρόντος άρθρου, καμία διάταξη της παρούσας συμφωνίας δεν εμποδίζει το μέρος ΕΚ ή τα υπογράφοντα κράτη της Κεντρικής Αφρικής, ενεργούντα είτε μεμονωμένα είτε συλλογικά, να θεσπίζουν μέτρα αντιντάμπινγκ ή αντισταθμιστικά μέτρα σύμφωνα με τις σχετικές συμφωνίες του ΠΟΕ. Για τους σκοπούς του παρόντος άρθρου, η καταγωγή προσδιορίζεται σύμφωνα με τους μη προτιμησιακούς κανόνες καταγωγής των μερών.

2. Πριν από την επιβολή μέτρων αντιντάμπινγκ ή αντισταθμιστικών οριστικών μέτρων όσον αφορά προϊόντα που εισάγονται από τα υπογράφοντα κράτη της Κεντρικής Αφρικής, το μέρος ΕΚ εξετάζει τη δυνατότητα μέτρων εποικοδομητικών λύσεων, όπως προβλέπονται στις σχετικές συμφωνίες του ΠΟΕ.

3. Όταν έχει επιβληθεί μέτρο αντιντάμπινγκ ή αντισταθμιστικό μέτρο εξ ονόματος δύο ή περισσότερων υπογραφόντων κρατών της Κεντρικής Αφρικής τουλάχιστον από μία περιφερειακή ή υποπεριφερειακή αρχή, δεν πρέπει να υπάρχει παρά μόνον ένας βαθμός δικαστικής προστασίας, συμπεριλαμβανομένου του σταδίου προσφυγών.

4. Εάν είναι δυνατόν να επιβληθούν μέτρα αντιντάμπινγκ ή αντισταθμιστικά μέτρα σε περιφερειακή ή υποπεριφερειακή βάση και σε εθνική βάση, τα μέρη εξασφαλίζουν ότι τα μέτρα αυτά δεν εφαρμόζονται ταυτόχρονα για το ίδιο προϊόν από τις περιφερειακές ή υποπεριφερειακές αρχές αφενός, και τις εθνικές αρχές αφετέρου.

5. Το μέρος ΕΚ κοινοποιεί στα υπογράφοντα κράτη της Κεντρικής Αφρικής την παραλαβή κατάλληλα τεκμηριωμένης καταγγελίας πριν από την έναρξη οιασδήποτε έρευνας.

6. Οι διατάξεις του παρόντος άρθρου εφαρμόζονται σε όλες τις έρευνες που ξεκίνησαν μετά την έναρξη ισχύος της παρούσας συμφωνίας.

7. Οι διατάξεις του παρόντος άρθρου δεν υπόκεινται στις διατάξεις του μηχανισμού διευθέτησης διαφορών της παρούσας συμφωνίας.

Άρθρο 30

Πολυμερή μέτρα διασφάλισης

1. Με την επιφύλαξη των διατάξεων του παρόντος άρθρου, καμία διάταξη της παρούσας συμφωνίας δεν εμποδίζει τα υπογράφοντα κράτη της Κεντρικής Αφρικής και το μέρος ΕΚ να θεσπίζουν μέτρα σύμφωνα με το άρθρο ΧΙΧ της (ΓΣΔΕ) του 1994, τη συμφωνία για τις διασφαλίσεις και το άρθρο 5 της συμφωνίας του ΠΟΕ για τη γεωργία. Για τους σκοπούς του παρόντος άρθρου, η καταγωγή προσδιορίζεται σύμφωνα με τους μη προτιμησιακούς κανόνες καταγωγής των μερών.

2. Με την επιφύλαξη των διατάξεων της παραγράφου 1, λαμβανομένων υπόψη των γενικών αναπτυξιακών στόχων της παρούσας συμφωνίας και του μικρού μεγέθους των οικονομιών των υπογραφόντων κρατών της Κεντρικής Αφρικής, το μέρος ΕΚ αποκλείει τις εισαγωγές των υπογραφόντων κρατών της Κεντρικής Αφρικής από οιοδήποτε μέτρο λαμβάνεται κατ’ εφαρμογή του άρθρου XIX της ΓΣΔΕ του 1994, της συμφωνίας των διασφαλίσεων και του άρθρου 5 της συμφωνίας του ΠΟΕ για τη γεωργία.

3. Οι διατάξεις της παραγράφου 2 εφαρμόζονται για περίοδο πέντε ετών, από την ημερομηνία έναρξης ισχύος της παρούσας συμφωνίας. Το αργότερο εντός 120 ημερών πριν από το τέλος της παρούσας περιόδου, η επιτροπή ΣΟΕΣ θα επανεξετάσει την εφαρμογή των διατάξεων αυτών, λαμβάνοντας υπόψη τις αναπτυξιακές ανάγκες των υπογραφόντων κρατών της Κεντρικής Αφρικής, με σκοπό να προσδιορίσει εάν υφίσταται λόγος παράτασης της εφαρμογής τους για μεγαλύτερη περίοδο.

4. Οι διατάξεις της παραγράφου 1 δεν υπόκεινται στις διατάξεις του μηχανισμού περί διευθέτησης των διαφορών της παρούσας συμφωνίας.

Άρθρο 31

Διμερή μέτρα διασφάλισης

1. Με την επιφύλαξη των διατάξεων του άρθρου 30, αφού εξετασθούν οι εναλλακτικές λύσεις, ένα μέρος δύναται να λαμβάνει μέτρα διασφάλισης περιορισμένης διάρκειας που παρεκκλίνουν από τις διατάξεις των άρθρων 20 και 21, σύμφωνα με τους όρους και τις διαδικασίες που προβλέπονται στο παρόν άρθρο.

2. Τα μέτρα διασφάλισης που αναφέρονται στην παράγραφο 1 μπορούν να λαμβάνονται όταν ένα προϊόν καταγωγής μέρους εισάγεται στο έδαφος του άλλου μέρους σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν:

α) σοβαρή ζημία στην εγχώρια βιομηχανία που παράγει ομοειδή ή άμεσα ανταγωνιστικά προϊόντα στο έδαφος του μέρους εισαγωγής, ή

β) διαταραχές σε τομέα της οικονομίας, ιδίως όταν οι εν λόγω διαταραχές δημιουργούν σοβαρά κοινωνικά προβλήματα ή δυσκολίες, κάτι που θα μπορούσε να συνεπάγεται σοβαρή επιδείνωση της οικονομικής κατάστασης του εισάγοντος μέρους, ή

γ) διαταραχές στις αγορές γεωργικών προϊόντων [3] που είναι ομοειδή ή άμεσα ανταγωνιστικά ή διαταραχές στους μηχανισμούς που ρυθμίζουν αυτές τις αγορές.

3. Τα μέτρα διασφάλισης, τα οποία αφορά το παρόν άρθρο, δεν υπερβαίνουν όσα είναι αναγκαία για την αποκατάσταση ή αποτροπή σοβαρής ζημίας ή διαταραχών, όπως αυτά ορίζονται στην παράγραφο 2 και στην παράγραφο 5 στοιχείο β). Τα εν λόγω μέτρα διασφάλισης του εισάγοντος μέρους μπορούν να συνίστανται μόνο σε ένα ή περισσότερα από τα ακόλουθα:

α) ανάκληση της περαιτέρω μείωσης του ποσοστού του εισαγωγικού δασμού για το οικείο προϊόν, όπως προβλέπεται στην παρούσα συμφωνία,

β) αύξηση του συντελεστή του δασμού στο οικείο προϊόν έως ένα επίπεδο που δεν υπερβαίνει τον τελωνειακό δασμό που επιβάλλεται σε άλλα μέλη του ΠΟΕ, και

γ) εισαγωγή δασμολογικών ποσοστώσεων στο οικείο προϊόν.

4. Με την επιφύλαξη των διατάξεων των παραγράφων 1, 2 και 3 ανωτέρω, όταν ένα προϊόν, καταγωγής ενός ή περισσοτέρων υπογράφοντων κρατών της Κεντρικής Αφρικής, εισάγεται σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν μία από τις καταστάσεις που αναφέρονται στην παράγραφο 2 στοιχεία α), β) και γ) σε μία ή περισσότερες εξόχως απόκεντρες περιοχές του μέρους ΕΚ, το μέρος ΕΚ μπορεί να λαμβάνει μέτρα επιτήρησης ή διασφάλισης που περιορίζονται στην οικεία ή στις οικείες περιοχές σύμφωνα με τις διαδικασίες που ορίζονται στις παραγράφους 6 έως 9.

5. α) Με την επιφύλαξη των διατάξεων των παραγράφων 1, 2 και 3, όταν ένα προϊόν, καταγωγής του μέρους "Κεντρική Αφρική" εισάγεται σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν μία από τις καταστάσεις που αναφέρονται στην παράγραφο 2 στοιχεία α), β) και γ) σε ένα υπογράφον κράτος της Κεντρικής Αφρικής, αυτό το υπογράφον κράτος της Κεντρικής Αφρικής μπορεί να λαμβάνει μέτρα επιτήρησης ή διασφάλισης που περιορίζονται στην επικράτειά του σύμφωνα με τις διαδικασίες που ορίζονται στις παραγράφους 6 έως 9.

β) Ένα κράτος της Κεντρικής Αφρικής δύναται να λαμβάνει μέτρα διασφάλισης όταν ένα προϊόν, καταγωγής του μέρους ΕΚ, εισάγεται στο έδαφός του, κατόπιν μείωσης των δασμών, σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν διαταραχές σε νηπιακή βιομηχανία που παράγει ομοειδή ή άμεσα ανταγωνιστικά προϊόντα. Η διάταξη αυτή εφαρμόζεται μόνο για περίοδο δεκαπέντε ετών από την ημερομηνία έναρξης ισχύος της παρούσας συμφωνίας. Τα μέτρα πρέπει να λαμβάνονται σύμφωνα με τις διατάξεις των παραγράφων 6 έως 9.

6. α) Τα μέτρα διασφάλισης τα οποία αναφέρονται στο παρόν άρθρο διατηρούνται μόνο για την περίοδο που είναι αναγκαία για την αποκατάσταση ή αποτροπή σοβαρής ζημίας ή διαταραχών, όπως αυτά ορίζονται στις παραγράφους 2, 4 και 5.

β) Τα μέτρα διασφάλισης τα οποία αφορά το παρόν άρθρο εφαρμόζονται μόνο για περίοδο δύο ετών. Όταν εξακολουθούν να συντρέχουν οι περιστάσεις που επιβάλλουν την παράταση των μέτρων διασφάλισης, η διάρκεια των μέτρων αυτών μπορεί να παρατείνεται για νέα περίοδο διάρκειας δύο ετών κατ’ ανώτατο όριο. Όταν τα υπογράφοντα κράτη της Κεντρικής Αφρικής ή ένα υπογράφον κράτος της Κεντρικής Αφρικής εφαρμόζουν ένα μέτρο διασφάλισης, ή όταν το μέρος ΕΚ λαμβάνει μέτρα διασφάλισης που περιορίζονται στο έδαφος μιας ή περισσοτέρων εξόχως απόκεντρων περιοχών, τα μέτρα αυτά μπορούν να λαμβάνονται για περίοδο που δεν υπερβαίνει τα τέσσερα έτη και, όταν οι περιστάσεις που επιβάλλουν την παράταση των μέτρων διασφάλισης εξακολουθούν να ισχύουν, τότε τα μέτρα μπορούν να παρατείνονται για νέα περίοδο τεσσάρων ετών κατ’ ανώτατο όριο.

γ) Τα μέτρα διασφάλισης, τα οποία αφορά το παρόν άρθρο και τα οποία υπερβαίνουν το έτος, συνοδεύονται από σαφές χρονοδιάγραμμα για την προοδευτική κατάργησή τους το αργότερο στο τέλος της καθορισθείσας περιόδου.

δ) Κανένα μέτρο διασφάλισης που εμπίπτει στο παρόν άρθρο δεν είναι δυνατόν να εφαρμοσθεί σε προϊόν που έχει ήδη υποβληθεί σε τέτοια μέτρα, για περίοδο τουλάχιστον ενός έτους από την ημερομηνία λήξεως του μέτρου αυτού.

7. Για την εφαρμογή των παραγράφων 7 έως 6, εφαρμόζονται οι ακόλουθες διατάξεις:

α) Όταν ένα μέρος είναι της γνώμης ότι υφίσταται μία από τις συνθήκες που ορίζονται στις παραγράφους 2, 4 και/ή 5, το αναφέρει αμέσως στην επιτροπή ΣΟΕΣ.

β) Η επιτροπή ΣΟΕΣ δύναται να διατυπώνει συστάσεις για την αποκατάσταση της προκληθείσας κατάστασης. Εάν η επιτροπή ΣΟΕΣ δεν έχει διατυπώσει συστάσεις για την αποκατάσταση της προκληθείσας κατάστασης, ή εάν δεν έχει βρεθεί ικανοποιητική λύση εντός τριάντα ημερών από την κοινοποίηση στην εν λόγω επιτροπή, το εισάγον μέρος δύναται να θεσπίζει μέτρα για την αποκατάσταση της προκληθείσας κατάστασης, σύμφωνα με τον παρόντα τίτλο.

γ) Προτού ληφθεί ένα μέτρο που προβλέπεται στο παρόν άρθρο ή, στις περιπτώσεις που προβλέπονται στην παράγραφο 8, το ενδιαφερόμενο μέρος γνωστοποιεί, το συντομότερο δυνατόν, στην επιτροπή ΣΟΕΣ, όλες τις χρήσιμες πληροφορίες για την ολοκληρωμένη εξέταση της κατάστασης, προκειμένου να ευρεθεί λύση αποδεκτή από τα ενδιαφερόμενα μέρη.

δ) Κατά την επιλογή των μέτρων διασφάλισης, πρέπει να δίδεται προτεραιότητα στα μέτρα που επιτρέπουν την αποτελεσματική και ταχεία αποκατάσταση του προβλήματος με τη λιγότερη δυνατή διατάραξη της λειτουργίας της παρούσας συμφωνίας.

ε) Κάθε μέτρο διασφάλισης που λαμβάνεται σύμφωνα με το παρόν άρθρο κοινοποιείται αμέσως στην επιτροπή ΣΟΕΣ και αποτελεί το αντικείμενο περιοδικών διαβουλεύσεων στο πλαίσιο αυτού του οργάνου, με σκοπό ιδίως να καταρτισθεί χρονοδιάγραμμα για την κατάργησή του αμέσως μόλις το επιτρέψουν οι περιστάσεις.

8. Εάν εξαιρετικές περιστάσεις απαιτήσουν τη λήψη άμεσων μέτρων, το ενδιαφερόμενο εισάγον μέρος, είτε πρόκειται για το μέρος ΕΚ είτε για τα υπογράφοντα κράτη της Κεντρικής Αφρικής είτε για ένα υπογράφον κράτος της Κεντρικής Αφρικής, ανάλογα με την περίπτωση, δύναται να λαμβάνει τα μέτρα που προβλέπονται στις παραγράφους 3, 4 και/ή 5 σε προσωρινή βάση, χωρίς να συμμορφωθεί με τις απαιτήσεις της παραγράφου 7. Τα μέτρα αυτά μπορούν να λαμβάνονται για ανώτατη περίοδο 180 ημερών, εφόσον λαμβάνονται από το μέρος ΕΚ και 200 ημερών εφόσον λαμβάνονται από τα υπογράφοντα κράτη της Κεντρικής Αφρικής, ή ένα υπογράφον κράτος της Κεντρικής Αφρικής, ή όταν τα μέτρα του μέρους ΕΚ περιορίζονται σε μία ή περισσότερες εξόχως απόμακρες περιοχές. Η διάρκεια των μέτρων αυτών αφαιρείται από τη διάρκεια των μέτρων και κάθε παράταση που καθορίζεται στην παράγραφο 6. Κατά τη λήψη προσωρινών μέτρων, πρέπει να λαμβάνονται υπόψη τα συμφέροντα όλων των εμπλεκόμενων μερών. Το ενδιαφερόμενο εισάγον μέρος ενημερώνει το άλλο ενδιαφερόμενο μέρος και προσφεύγει αμέσως στην επιτροπή ΣΟΕΣ για την εξέταση του θέματος.

9. Εάν ένα εισάγον μέρος υποβάλλει τις εισαγωγές ενός προϊόντος σε διοικητική διαδικασία που έχει ως αντικείμενο την ταχεία παροχή πληροφοριών σχετικά με την τάση των εμπορικών ροών που πρόκειται να προκαλέσουν τα προβλήματα που αναφέρονται στο παρόν άρθρο, ενημερώνει την επιτροπή ΣΟΕΣ χωρίς καθυστέρηση.

10. Δεν μπορεί να γίνεται επίκληση της συμφωνίας για τον ΠΟΕ προκειμένου να παρεμποδίσει μέρος να θεσπίσει μέτρα διασφάλισης σύμφωνα με τις διατάξεις του παρόντος άρθρου.

ΚΕΦΑΛΑΙΟ 3

Τελωνειακό καθεστώς και διευκόλυνση του εμπορίου

Άρθρο 32

Στόχοι

1. Τα μέρη αναγνωρίζουν τη σημασία των τελωνείων και της διευκόλυνσης των συναλλαγών στο αναδυόμενο παγκόσμιο εμπορικό περιβάλλον. Τα μέρη συμφωνούν να ενισχύσουν τη συνεργασία στον τομέα αυτό με σκοπό να εξασφαλίσουν ότι η σχετική νομοθεσία και διαδικασίες, καθώς και η διοικητική ικανότητα των σχετικών διοικήσεων, πληρούν τους στόχους του αποτελεσματικού ελέγχου και της διευκόλυνσης των εμπορικών συναλλαγών και συμβάλλουν στην προαγωγή της ανάπτυξης και της περιφερειακής ολοκλήρωσης των υπογραφουσών ΣΟΕΣ.

2. Τα μέρη συμφωνούν ότι οι θεμιτοί στόχοι δημόσιας πολιτικής, συμπεριλαμβανομένων των στόχων που συνδέονται με την ασφάλεια και την πρόληψη της απάτης, δεν διακυβεύονται κατά κανένα τρόπο.

Άρθρο 33

Τελωνειακή και διοικητική συνεργασία

1. Προκειμένου να εξασφαλισθεί η συμμόρφωση με τις διατάξεις της παρούσας συμφωνίας και την αποτελεσματική ανταπόκριση στους στόχους που καθορίζονται στο άρθρο 32, τα μέρη:

α) ανταλλάσσουν πληροφορίες σχετικά με τις τελωνειακές νομοθετικές και κανονιστικές ρυθμίσεις και τις τελωνειακές διαδικασίες·

β) αναπτύσσουν κοινές πρωτοβουλίες σχετικές με τις διαδικασίες εισαγωγής, εξαγωγής και διαμετακόμισης, καθώς και με τις διαδικασίες που στοχεύουν στην παροχή αποτελεσματικών υπηρεσιών στην επιχειρηματική κοινότητα·

γ) συνεργάζονται για τον αυτοματισμό των τελωνειακών και εμπορικών διαδικασιών και καταρτίζουν, στον τομέα της ανταλλαγής πληροφοριών, το υπόδειγμα για τα τελωνειακά δεδομένα του Παγκόσμιου Οργανισμού Τελωνείων (ΠΟΤ)·

δ) συνεργάζονται σε θέματα σχεδιασμού και υλοποίησης της βοήθειας για τη διευκόλυνση της τελωνειακής μεταρρύθμισης και την υλοποίηση της διευκόλυνσης των συναλλαγών· και

ε) ενθαρρύνουν τη συναίνεση και τη συνεργασία όλων των οργάνων που εμπλέκονται στο διεθνές εμπόριο.

2. Παρά την παράγραφο 1, οι τελωνειακές διοικήσεις των μερών παρέχουν αμοιβαία διοικητική συνδρομή, σύμφωνα με τις διατάξεις του πρωτοκόλλου 1 για την αμοιβαία διοικητική συνδρομή σε τελωνειακά ζητήματα. Από το 2008, η επιτροπή ΣΟΕΣ επιφέρει με συναίνεση κάθε τροποποίηση που κρίνει αναγκαία στο πρωτόκολλο 1 για την αμοιβαία διοικητική συνδρομή σε τελωνειακά ζητήματα.

Άρθρο 34

Μορφές συνεργασίας

1. Τα μέρη αναγνωρίζουν τη σημασία της συνεργασίας όσον αφορά τελωνειακά ζητήματα και τη διευκόλυνση των εμπορικών συναλλαγών για την εφαρμογή της παρούσας συμφωνίας.

2. Σύμφωνα με τις διατάξεις του άρθρου 7, τα μέρη συμφωνούν να συνεργάζονται στους εξής τομείς, μεταξύ άλλων:

α) την εφαρμογή σύγχρονων τελωνειακών τεχνικών, συμπεριλαμβανομένης της ανάλυσης και της διαχείρισης κινδύνου, των δεσμευτικών πληροφοριών, των απλουστευμένων διαδικασιών για την εισαγωγή και την εξαγωγή προϊόντων, του εκ των υστέρων ελέγχου και των μεθόδων ελέγχου των επιχειρήσεων·

β) την καθιέρωση διαδικασιών που ανταποκρίνονται, στο μέτρο του δυνατού, στα διεθνή μέσα και πρότυπα που εφαρμόζονται στον τομέα των τελωνείων και του εμπορίου, συμπεριλαμβανομένων των κανόνων του ΠΟΕ σε θέματα δασμολογητέας αξίας και των προτύπων και των μέσων του ΠΟΤ, ιδίως της Διεθνούς Σύμβασης για την απλούστευση και την εναρμόνιση των τελωνειακών καθεστώτων που έγινε στο Κιότο στις 18 Μαΐου 1973 και αναθεωρήθηκε στις Βρυξέλλες στις 26 Ιουνίου 1999 (αναθεωρημένη Σύμβαση του Κιότο) και το πλαίσιο κανόνων του ΠΟΤ που έχουν ως στόχο τη διασφάλιση και τη διευκόλυνση του παγκόσμιου εμπορίου·

γ) τη μηχανοργάνωση των τελωνειακών και εμπορικών διαδικασιών.

Άρθρο 35

Τελωνειακά και εμπορικά πρότυπα

1. Τα μέρη συμφωνούν ότι οι νομοθετικές και κανονιστικές τους διατάξεις και διαδικασίες στους τομείς των τελωνείων και του διεθνούς εμπορίου βασίζονται:

α) στα διεθνή μέσα και πρότυπα, ιδίως στην αναθεωρημένη σύμβαση του Κιότο, το πλαίσιο κανόνων του ΠΟΤ που έχουν ως στόχο τη διασφάλιση και τη διευκόλυνση του παγκόσμιου εμπορίου, το υπόδειγμα τελωνειακών δεδομένων του ΠΟΤ και τη Διεθνή Σύμβαση για το εναρμονισμένο σύστημα περιγραφής και κωδικοποίησης των εμπορευμάτων ("ΕΣ")·

β) στην εφαρμογή ενός ενιαίου διοικητικού εγγράφου ή ενός ισοδύναμου ηλεκτρονικού, για τις ανάγκες σύνταξης των δηλώσεων των προϊόντων κατά την εισαγωγή και την εξαγωγή·

γ) σε σύγχρονες τελωνειακές τεχνικές, συμπεριλαμβανομένης της ανάλυσης και της διαχείρισης κινδύνου, σε απλουστευμένες διαδικασίες για την εισαγωγή και την εξαγωγή προϊόντων, στον εκ των υστέρων έλεγχο και στις μεθόδους ελέγχου των επιχειρήσεων. Οι διαδικασίες πρέπει να είναι διαφανείς, αποτελεσματικές και απλουστευμένες ώστε να μειώνεται το κόστος και να αυξάνεται η δυνατότητα πρόβλεψης εκ μέρους των οικονομικών παραγόντων, συμπεριλαμβανομένων των μικρών και μεσαίων επιχειρήσεων·

δ) στη μη εφαρμογή διακρίσεων όσον αφορά τις απαιτήσεις και τις διαδικασίες που εφαρμόζονται στις εισαγωγές, τις εξαγωγές και τη διαμετακόμιση προϊόντων, αν και γίνεται δεκτό ότι οι αποστολές ενδέχεται να αντιμετωπίζονται διαφορετικά ανάλογα με τα αντικειμενικά κριτήρια της διαχείρισης κινδύνου·

ε) στους κανονισμούς και τις διαδικασίες που περιέχουν δεσμευτικές πληροφορίες, ιδίως για τη δασμολογική κατάταξη και την καταγωγή·

στ) στις απλουστευμένες διαδικασίες για τους εξουσιοδοτημένους εμπόρους·

ζ) στην προοδευτική ανάπτυξη συστημάτων πληροφοριών, ώστε να διευκολύνεται η ηλεκτρονική ανταλλαγή δεδομένων μεταξύ των οικονομικών παραγόντων, των τελωνειακών διοικήσεων και άλλων ενδιαφερόμενων οργάνων·

η) στη διευκόλυνση των μετακινήσεων διαμετακόμισης·

θ) στους κανόνες που εξασφαλίζουν ότι οι ποινές για τις ελάσσονες παραβιάσεις των τελωνειακών κανονισμών ή των απαιτήσεων σχετικά με διαδικασίες του διεθνούς εμπορίου είναι ανάλογες και μη επιφέρουσες διακρίσεις και ότι η εφαρμογή τους δεν συνεπάγεται αδικαιολόγητες καθυστερήσεις·

ι) στην περιοδική αξιολόγηση του υποχρεωτικού συστήματος προσφυγής στους εκτελωνιστές, με σκοπό τη βελτίωση των επιδόσεων και της αποτελεσματικότητας και, εφόσον είναι ανάγκη, την κατάργηση του συστήματος αυτού.

2. Το σύστημα υποχρεωτικής προσφυγής στις επιθεωρήσεις πριν από την αποστολή προϊόντων θα αποτελέσει το αντικείμενο διαπραγματεύσεων στο πλαίσιο των διαπραγματεύσεων προς μια ολοκληρωμένη ΣΕΣΣ.

3. Για να βελτιωθούν οι μέθοδοι εργασίας, καθώς και για να εξασφαλισθούν η μη διακριτική μεταχείριση, η διαφάνεια, η αποτελεσματικότητα, η ακεραιότητα και η απόδοση ευθυνών για τις διάφορες πράξεις, τα μέρη δεσμεύονται:

α) να λαμβάνουν τα αναγκαία μέτρα για την απλούστευση και την τυποποίηση, βάσει των σχετικών διεθνών συστάσεων, των δεδομένων και των εγγράφων που απαιτούνται από τα τελωνεία και τα άλλα όργανα του διεθνούς εμπορίου·

β) να απλοποιούν, στο μέτρο του δυνατού, τις απαιτήσεις και τις διοικητικές διατυπώσεις για τη μείωση του χρόνου εκτελωνισμού, παραλαβής και παράδοσης των προϊόντων·

γ) να θέσουν σε εφαρμογή διαδικασίες αποτελεσματικές, ταχείες και μη επιφέρουσες διακρίσεις που εξασφαλίζουν την προσφυγή κατά διαταγμάτων, αποφάσεων και τελωνειακών πράξεων και άλλων διοικητικών πράξεων, σχετικά με τις εισαγωγές, τις εξαγωγές ή τη διαμετακόμιση. Οι διαδικασίες αυτές θα είναι εύκολα προσβάσιμες στους αιτούντες και τα σχετικά έξοδα θα είναι λογικά και δεν θα υπερβαίνουν το αναγκαίο κόστος για τη διεκπεραίωσή των διαδικασιών·

δ) να μεριμνούν για την τήρηση των υψηλότερων προδιαγραφών ακεραιότητας, μέσω της εφαρμογής μέτρων σύμφωνων με τις αρχές των σχετικών διεθνών συμβάσεων και μέσων.

Άρθρο 36

Διαμετακόμιση προϊόντων

1. Τα μέρη μεριμνούν για την ελεύθερη διαμετακόμιση των προϊόντων μέσα από το έδαφός τους, επιλέγοντας τη διαδρομή που εξυπηρετεί καλύτερα τη διαμετακόμιση. Οι ενδεχόμενοι περιορισμοί, έλεγχοι ή απαιτήσεις πρέπει να μην εισάγουν διακρίσεις, να είναι ανάλογοι και να εφαρμόζονται ομοιόμορφα.

2. Με την επιφύλαξη της άσκησης νόμιμων τελωνειακών ελέγχων, τα μέρη συμφωνούν να χορηγούν στα προϊόντα σε διαμετακόμιση που προέρχονται από την επικράτεια του άλλου μέρους μεταχείριση όχι λιγότερο ευνοϊκή από αυτήν που επιφυλάσσεται στα προϊόντα της εγχώριας αγοράς, ιδίως στις εξαγωγές, εισαγωγές και στη μετακίνησή τους.

3. Τα μέρη θεσπίζουν καθεστώτα μεταφορών υπό τελωνειακό έλεγχο που επιτρέπουν τη διαμετακόμιση προϊόντων χωρίς την καταβολή δασμών και άλλων επιβαρύνσεων, με την επιφύλαξη της κατάθεσης των ενδεδειγμένων εγγυήσεων.

4. Τα μέρη ασχολούνται με την προώθηση και την υλοποίηση περιφερειακών ρυθμίσεων για τη διαμετακόμιση.

5. Τα μέρη χρησιμοποιούν τα διεθνή πρότυπα και μέσα για τη διαμετακόμιση προϊόντων.

6. Τα μέρη εξασφαλίζουν τη συνεργασία και τον συντονισμό όλων των εμπλεκόμενων φορέων στην επικράτειά τους για τη διευκόλυνση της διαμετακομιστικής κυκλοφορίας και την προαγωγή της διασυνοριακής συνεργασίας.

Άρθρο 37

Οι σχέσεις με την επιχειρηματική κοινότητα

Τα μέρη συμφωνούν:

α) να μεριμνούν ώστε το κοινό να έχει πρόσβαση, στο μέτρο του δυνατού με ηλεκτρονικά μέσα, σε όλες τις πληροφορίες σχετικά με τις νομοθετικές και κανονιστικές διατάξεις, τις διαδικασίες και τα δικαιολογητικά, τους δασμούς και τους φόρους, τα τέλη και τις άλλες επιβαρύνσεις·

β) ότι είναι αναγκαίες τακτικές επαφές με την επιχειρηματική κοινότητα για την επεξεργασία κειμένων σχετικών με τελωνειακά θέματα και το διεθνές εμπόριο. Για το σκοπό αυτό, τα μέρη θα καθορίσουν τους ενδεδειγμένους μηχανισμούς τακτικής διαβούλευσης·

γ) ότι πρέπει να μεσολαβεί επαρκές χρονικό διάστημα μεταξύ της δημοσίευσης και της έναρξης ισχύος νομοθετικών διατάξεων, διαδικασιών, νέων ή τροποποιημένων δασμών ή επιβαρύνσεων.

Τα μέρη δημοσιεύουν τις διοικητικές πληροφορίες που αφορούν ιδίως τις απαιτήσεις των εμπλεκόμενων φορέων, τις διαδικασίες, τις ώρες έναρξης και τις λειτουργικές διαδικασίες των τελωνείων στα σημεία εισόδου και/ή εξόδου, καθώς και στα σημεία επαφής ή πληροφοριών·

δ) να ενθαρρύνουν τη συνεργασία μεταξύ των οικονομικών παραγόντων και των διοικήσεων με τη χρήση μη αυθαίρετων και προσιτών διαδικασιών, όπως είναι τα μνημόνια συμφωνίας που βασίζονται σε αυτά που έχει δημοσιεύσει ο ΠΟΤ·

ε) να μεριμνούν ώστε οι απαιτήσεις των διοικήσεων σε θέματα διεθνούς εμπορίου να συνεχίσουν να ανταποκρίνονται στις ανάγκες της επιχειρηματικής κοινότητας, να ακολουθούν τις βέλτιστες πρακτικές και να παραμένουν όσο το δυνατόν πιο περιορισμένες για τις εμπορικές συναλλαγές.

Άρθρο 38

Δασμολογητέα αξία

1. Το άρθρο VII της ΓΣΔΕ του 1994 και η συμφωνία του ΠΟΕ για την εφαρμογή του άρθρου VII της ΓΣΔΕ του 1994 διέπουν τους κανόνες προσδιορισμού της δασμολογητέας αξίας που εφαρμόζονται στις αμοιβαίες εμπορικές συναλλαγές μεταξύ των μερών.

2. Τα μέρη συνεργάζονται για την επίτευξη κοινής προσέγγισης για τα θέματα που αφορούν τη δασμολογητέα αξία, συμπεριλαμβανομένων των προβλημάτων που συνδέονται με την τιμή μεταβίβασης.

Άρθρο 39

Η περιφερειακή ολοκλήρωση στην Κεντρική Αφρική

Προωθώντας τις τελωνειακές μεταρρυθμίσεις με σκοπό τη διευκόλυνση των εμπορικών συναλλαγών, τα μέρη προάγουν την περιφερειακή ολοκλήρωση, ιδίως κατά την επεξεργασία τυποποιημένων διατάξεων που αφορούν:

- τις απαιτήσεις,

- την τεκμηρίωση,

- τα δεδομένα προς υποβολή,

- τις διαδικασίες,

- τα καθεστώτα που ενδιαφέρουν τους εξουσιοδοτημένους εμπόρους,

- τις συνοριακές διαδικασίες και τις ώρες έναρξης,

- τις απαιτήσεις διαμετακόμισης, μεταφοράς υπό τελωνειακό έλεγχο και κατάθεσης εγγυήσεων.

Τούτο συνεπάγεται τη στενή συνεργασία όλων των εμπλεκόμενων φορέων, για την οποία πρέπει να χρησιμοποιούνται, όπου αυτό είναι δυνατόν, τα συναφή διεθνή πρότυπα.

ΚΕΦΑΛΑΙΟ 4

Τεχνικά εμπόδια στο εμπόριο και υγειονομικά και φυτοτυγειονομικά μέτρα

Άρθρο 40

Στόχοι

Οι στόχοι του παρόντος κεφαλαίου είναι η διευκόλυνση του εμπορίου προϊόντων μεταξύ των μερών και η παράλληλη βελτίωση των ικανοτήτων τους να εντοπίζουν, να προλαμβάνουν και να εξαλείφουν τα εμπόδια στο εμπόριο λόγω τεχνικών κανονισμών, προτύπων και διαδικασιών αξιολόγησης της συμμόρφωσης που εφαρμόζονται στο ένα ή το άλλο μέρος, καθώς και η παράλληλη ενίσχυση των ικανοτήτων των μερών να προστατεύουν την υγεία των φυτών και των ζωών και τη δημόσια υγεία.

Άρθρο 41

Πολυμερείς υποχρεώσεις και γενικό πλαίσιο

1. Τα μέρη επιβεβαιώνουν τα δικαιώματα και τις υποχρεώσεις τους που απορρέουν από τη συμφωνία του ΠΟΕ, και, ιδίως, τις συμφωνίες του ΠΟΕ για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ) και για τα τεχνικά εμπόδια στο εμπόριο (συμφωνία ΤΕΕ). Τα μέρη που δεν είναι μέλη του ΠΟΕ βεβαιώνουν επίσης τη δέσμευσή τους για τήρηση των υποχρεώσεων που διατυπώνονται στις συμφωνίες ΥΦΠ και ΤΕΕ όσον αφορά όλα τα ζητήματα που επιδρούν στις σχέσεις μεταξύ των μερών.

2. Τα μέρη επιβεβαιώνουν τη δέσμευσή τους για βελτίωση της δημόσιας υγείας στην επικράτεια των υπογραφόντων κρατών της Κεντρικής Αφρικής, ιδίως με την ενίσχυση της ικανότητάς τους να εντοπίζουν τα επικίνδυνα προϊόντα, στο πλαίσιο του άρθρου 47.

3. Οι δεσμεύσεις αυτές, τα δικαιώματα και οι υποχρεώσεις κατευθύνουν τις ενέργειες που αναλαμβάνουν τα μέρη δυνάμει του παρόντος κεφαλαίου.

Άρθρο 42

Πεδίο εφαρμογής και ορισμοί

1. Το παρόν κεφάλαιο εφαρμόζεται στα μέτρα που εμπίπτουν στο πεδίο εφαρμογής των συμφωνιών ΤΕΕ και ΥΦΠ του ΠΟΕ.

2. Για τους σκοπούς του παρόντος κεφαλαίου και εκτός εάν προβλέπεται άλλως, εφαρμόζονται οι ορισμοί των συμφωνιών ΥΦΠ και ΤΕΕ, του Codex Alimentarius, της Διεθνούς Σύμβασης για την Προστασία των Φυτών και του Παγκόσμιου Οργανισμού για την Υγεία των Ζώων, συμπεριλαμβανομένης κάθε αναφοράς στα "προϊόντα" στο παρόν κεφάλαιο.

Άρθρο 43

Αρμόδιες αρχές

Όσον αφορά τα μέτρα ΥΦΠ, οι αρχές του μέρους ΕΚ και των υπογραφόντων κρατών της Κεντρικής Αφρικής που είναι αρμόδιες για την εφαρμογή των μέτρων που προβλέπονται στο παρόν κεφάλαιο, περιγράφονται στο προσάρτημα ΙΙ.

Τα μέρη ενημερώνονται αμοιβαία και εγκαίρως για κάθε αξιοσημείωτη αλλαγή των αρμόδιων αρχών που απαριθμούνται στο προσάρτημα ΙΙ. Η επιτροπή ΣΟΕΣ θεσπίζει κάθε αναγκαία τροποποίηση στο προσάρτημα ΙΙ.

Άρθρο 44

Υποδιαίρεση σε ζώνες

Κατά τον καθορισμό των όρων εισαγωγής, τα μέρη δύνανται να προτείνουν και να προσδιορίσουν, κατά περίπτωση, τις ζώνες με συγκεκριμένο υγειονομικό ή φυτοϋγειονομικό καθεστώς, λαμβάνοντας υπόψη τα διεθνή πρότυπα.

Άρθρο 45

Διαφάνεια των εμπορικών όρων και των ανταλλαγών πληροφοριών

1. Τα μέρη ενημερώνονται αμοιβαία για κάθε τροποποίηση των νομικών και διοικητικών τους διατάξεων σε θέματα εισαγωγής προϊόντων (ιδίως προϊόντων ζωικής και/ή φυτικής προέλευσης).

2. Τα μέρη επιβεβαιώνουν εκ νέου την υποχρέωση που υπέχουν δυνάμει των συμφωνιών ΥΦΠ και ΤΕΕ του ΠΟΕ να ενημερώνονται αμοιβαία, μέσω των μηχανισμών που έχουν συμφωνηθεί στο πλαίσιο αυτών των συμφωνιών, για οιαδήποτε τροποποίηση επιφέρουν στα σχετικά τεχνικά πρότυπα και κανονισμούς.

3. Τα μέρη προβαίνουν επίσης σε απευθείας ανταλλαγή πληροφοριών για άλλα θέματα που θεωρούν από κοινού ότι έχουν δυνητική σημασία για τις εμπορικές σχέσεις τους, εφόσον και όταν είναι αναγκαίο.

4. Τα μέρη συμφωνούν να συνεργάζονται σε θέματα επιδημιολογικής επιτήρησης των ζωικών νόσων. Όσον αφορά τη φυτοϋγειονομική προστασία, τα μέρη ανταλλάσσουν πληροφορίες για την εμφάνιση παρασίτων που αποτελούν γνωστό και άμεσο κίνδυνο για το άλλο μέρος.

Άρθρο 46

Περιφερειακή ολοκλήρωση

1. Το μέρος "Κεντρική Αφρική" δεσμεύεται να εναρμονίσει τα πρότυπα και άλλα μέτρα που εμπίπτουν στο πεδίο εφαρμογής του παρόντος κεφαλαίου σε περιφερειακό επίπεδο εντός προθεσμίας τεσσάρων ετών από την έναρξη ισχύος της παρούσας συμφωνίας.

2. Για τη διευκόλυνση των συναλλαγών μεταξύ των μερών και σύμφωνα με το άρθρο 40, τα υπογράφοντα κράτη της Κεντρικής Αφρικής συμφωνούν για την ανάγκη εναρμόνισης των όρων εισαγωγής που εφαρμόζονται στα προϊόντα, καταγωγής του μέρους ΕΚ, όταν εισέρχονται σε υπογράφον κράτος της Κεντρικής Αφρικής. Εάν οι εθνικοί όροι εισαγωγής υφίστανται ακόμη κατά την έναρξη ισχύος της παρούσας συμφωνίας και εν αναμονή της καθιέρωσης εναρμονισμένων όρων εισαγωγής, οι όροι αυτοί εφαρμόζονται από τα υπογράφοντα κράτη της Κεντρικής Αφρικής σύμφωνα με την αρχή που ορίζει ότι ένα προϊόν του μέρους ΕΚ το οποίο έχει διατεθεί νόμιμα στην αγορά ενός υπογράφοντος κράτους της Κεντρικής Αφρικής μπορεί να διατίθεται επίσης νόμιμα στην αγορά όλων των άλλων υπογραφόντων κρατών της Κεντρικής Αφρικής, χωρίς άλλο περιορισμό ούτε διοικητική απαίτηση.

Άρθρο 47

Ανάπτυξη ικανοτήτων και τεχνική βοήθεια

Σύμφωνα με τις διατάξεις του άρθρου 7, τα μέρη συμφωνούν να συνεργάζονται στους εξής τομείς, μεταξύ άλλων:

α) Όσον αφορά τα προϊόντα που αναφέρονται στο προσάρτημα Ι, σημείο Α, τα μέρη συμφωνούν να συνεργάζονται για την ενίσχυση της περιφερειακής ολοκλήρωσης εντός των υπογραφόντων κρατών της Κεντρικής Αφρικής και των ελεγκτικών ικανοτήτων σύμφωνα με τους στόχους της παρούσας συμφωνίας και με σκοπό τη διευκόλυνση των συναλλαγών μεταξύ των υπογραφόντων κρατών της Κεντρικής Αφρικής·

β) Όσον αφορά τα προϊόντα που αναφέρονται στο προσάρτημα Ι, σημείο Β, τα μέρη συμφωνούν να συνεργάζονται με σκοπό τη βελτίωση της ανταγωνιστικότητας και της ποιότητας των προϊόντων τους.

ΚΕΦΑΛΑΙΟ 5

Διαχείριση των Δασών και εμπορικές συναλλαγές δασικών προϊόντων

Άρθρο 48

Ορισμoί

Για τους σκοπούς του παρόντος κεφαλαίου και εκτός εάν προβλέπεται άλλως, ο όρος "δασικά προϊόντα" περιλαμβάνει επίσης άλλα δασικά προϊόντα πλην ξυλείας και τα παράγωγά τους.

Άρθρο 49

Πεδίο εφαρμογής

Οι διατάξεις του κεφαλαίου αυτού εφαρμόζονται στο εμπόριο ξυλείας και των δασικών προϊόντων, καταγωγής Κεντρικής Αφρικής, και στη βιώσιμη διαχείριση των δασών από τα οποία εξάγονται τα προϊόντα αυτά.

Άρθρο 50

Εμπόριο ξυλείας, άλλων δασικών προϊόντων πλην ξυλείας και των παραγώγων τους

1. Τα μέρη συνεργάζονται για να διευκολύνουν το εμπόριο μεταξύ του μέρους ΕΚ και του μέρους "Κεντρικής Αφρική" ξυλείας και δασικών προϊόντων προερχόμενων από νόμιμες πηγές, επαληθεύσιμες με αντικειμενικά κριτήρια και να συμβάλουν στην επίτευξη της αειφόρου ανάπτυξης. Τα μέρη συμφωνούν:

α) να θεσπίσουν μέτρα που στοχεύουν στη βελτίωση της εμπιστοσύνης της αγοράς στην καταγωγή των δασικών προϊόντων, ιδίως όσον αφορά τη νόμιμη και/ή βιώσιμη καταγωγή τους. Τα μέτρα αυτά μπορούν να περιλαμβάνουν συστήματα βελτίωσης της ιχνηλασιμότητας της ξυλείας και των δασικών προϊόντων που πωλούνται μεταξύ των χωρών της Κεντρικής Αφρικής και μεταξύ του μέρους "Κεντρική Αφρική" και του μέρους ΕΚ·

β) να εφαρμόσουν ένα σύστημα ελέγχου και επιτήρησης ανεξάρτητα από την αλυσίδα ελέγχου.

2. Τα μέρη διερευνούν τις δυνατότητες βελτίωσης των εμπορικών ευκαιριών για την ξυλεία και τα δασικά προϊόντα νόμιμης ή βιώσιμης καταγωγής Κεντρικής Αφρικής στην αγορά του μέρους ΕΚ. Τα μέτρα αυτά μπορούν να περιλαμβάνουν, μεταξύ άλλων, ενισχυμένες πολιτικές όσον αφορά τις δημόσιες συμβάσεις, μέτρα που στοχεύουν στην αύξηση της ευαισθητοποίησης των καταναλωτών, μέτρα που στοχεύουν στην προώθηση της μεταποίησης των δασικών προϊόντων στην Κεντρική Αφρική και δραστηριότητες και πρωτοβουλίες σε συνεργασία με τους παράγοντες του ιδιωτικού τομέα.

3. Τα μέρη δεσμεύονται να αναπτύξουν πολιτικές και/ή νομοθετικές διατάξεις που δεν επιφέρουν διακρίσεις εντός του πεδίου εφαρμογής του παρόντος κεφαλαίου· επίσης, τα μέρη δεσμεύονται να εξασφαλίσουν την εφαρμογή και αποτελεσματική υλοποίηση, χωρίς την εισαγωγή διακρίσεων, αυτών των πολιτικών και/ή νομοθετικών διατάξεων, και τούτο σύμφωνα με τις διατάξεις του ΠΟΕ.

Άρθρο 51

Περιφερειακή ολοκλήρωση

1. Το μέρος "Κεντρική Αφρική" δεσμεύεται να οικοδομήσει και να θέσει σε λειτουργία ένα περιφερειακό πλαίσιο που θα διέπει τις εμπορικές συναλλαγές ξυλείας και δασικών προϊόντων, καταγωγής Κεντρικής Αφρικής, συμπεριλαμβανομένης της νομοθεσίας και των μηχανισμών συνεργασίας που ενδείκνυνται και μπορούν να συμβάλλουν στη διασφάλιση αποτελεσματικής εφαρμογής και υλοποίησης.

2. Το μέρος "Κεντρική Αφρική" συντάσσει μνημόνια και/ή κατευθύνσεις συνεργασίας μεταξύ των αρχών της Κεντρικής Αφρικής που είναι αρμόδιες για την εφαρμογή, ώστε να εξασφαλισθεί ότι οι διαπεριφερειακές συναλλαγές ξυλείας και δασικών προϊόντων Κεντρικής Αφρικής προέρχονται από νόμιμες, αντικειμενικά επαληθεύσιμες πηγές.

Άρθρο 52

Ενίσχυση ικανοτήτων και τεχνική βοήθεια

Σύμφωνα με τις διατάξεις του άρθρου 7, τα μέρη συμφωνούν να συνεργάζονται στους εξής τομείς, μεταξύ άλλων:

α) να διευκολύνουν τη βοήθεια με σκοπό την ενίσχυση της περιφερειακής ολοκλήρωσης στον τομέα αυτό, ιδίως την εφαρμογή της Συνθήκης για τη Διατήρηση και την Αειφόρο Διαχείριση των Δασών της Κεντρικής Αφρικής και για τη σύσταση της Επιτροπής Δασών της Κεντρικής Αφρικής (COMIFAC), το υποπεριφερειακό σχέδιο σύγκλισης και με σκοπό την ανάπτυξη ικανοτήτων για την πραγμάτωση των δεσμεύσεων που αναλαμβάνονται στο παρόν κεφάλαιο·

β) να στηρίξουν τις δημόσιες και ιδιωτικές πρωτοβουλίες κερδοσκοπικού χαρακτήρα, ιδίως όσον αφορά τις εξαγωγές προς την αγορά του μέρους ΕΚ, με σκοπό την τοπική επεξεργασία του ξύλου και των δασικών προϊόντων, καταγωγής Κεντρικής Αφρικής, που προέρχονται από νόμιμες, αντικειμενικά επαληθεύσιμες πηγές και να συμβάλλουν στην επίτευξη του στόχου της αειφόρου ανάπτυξης.

Άρθρο 53

Άλλες συμφωνίες

Με την επιφύλαξη των διατάξεων του παρόντος κεφαλαίου, το εμπόριο ξυλείας και δασικών προϊόντων διέπεται από τη Σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), από ενδεχόμενες εθελοντικές συμφωνίες εταιρικής σχέσης στις οποίες τα, κράτη της Κεντρικής Αφρικής έχουν προσχωρήσει μεμονωμένα ή συλλογικά με την Ευρωπαϊκή Κοινότητα στο πλαίσιο του σχεδίου δράσης FLEGT της Ευρωπαϊκής Ένωσης (Forest law enforcement, gouvernance and trade).

ΤΙΤΛΟΣ ΙV

ΕΓΚΑΤΑΣΤΑΣΗ, ΕΜΠΟΡΙΟ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ ΚΑΙ ΗΛΕΚΤΡΟΝΙΚΟ ΕΜΠΟΡΙΟ

Άρθρο 54

Πλαίσιο

1. Τα μέρη επιβεβαιώνουν τις δεσμεύσεις τους στο πλαίσιο της Γενικής Συμφωνίας για τις συναλλαγές στον τομέα των υπηρεσιών.

2. Το αργότερο έως την 1η Ιανουαρίου 2009, τα μέρη δεσμεύονται να επεκτείνουν το πεδίο εφαρμογής της παρούσας συμφωνίας διαπραγματευόμενα τις αναγκαίες διατάξεις για την προοδευτική, ασύμμετρη και αμοιβαία απελευθέρωση της εγκατάστασης και του εμπορίου στον τομέα των υπηρεσιών.

Άρθρο 55

Συνεργασία

Τα μέρη, αναγνωρίζοντας ότι η ενίσχυση των εμπορικών ικανοτήτων μπορεί να στηρίξει την ανάπτυξη των οικονομικών δραστηριοτήτων, ιδίως στους τομείς των υπηρεσιών, και να ενισχύσει το κανονιστικό πλαίσιο, επιβεβαιώνουν τις σχετικές υποχρεώσεις τους στο πλαίσιο της συμφωνίας της Κοτονού, και, ιδίως, των άρθρων 34 έως 39, 41 έως 43, 45 και 74 έως 78.

TITΛΟΣ V

ΚΑΝΟΝΕΣ ΣΥΝΑΦΕΙΣ ΜΕ ΤΟ ΕΜΠΟΡΙΟ

ΚΕΦΑΛΑΙΟ 1

Τρέχουσες πληρωμές και κινήσεις κεφαλαίων

Άρθρο 56

Συνέχιση των διαπραγματεύσεων στον τομέα των τρεχουσών πληρωμών και της κίνησης κεφαλαίων

1. Τα μέρη αναγνωρίζουν την ανάγκη να εγγυηθούν ότι οι διασυνοριακές ροές των κεφαλαίων που είναι απαραίτητες για την απελευθέρωση του εμπορίου προϊόντων και υπηρεσιών, καθώς και για επενδύσεις καθενός από τα μέρη στο έδαφος του άλλου μέρους, δεν περιορίζονται ούτε εμποδίζονται από κανένα μέρος. Κάθε εμπόδιο στις ροές αυτές θα ήταν αντίθετο με τους στόχους της απελευθέρωσης, δεδομένου ότι το εμπόριο ή οι επενδύσεις, μολονότι επιτρεπόμενα καθαυτά, δεν πραγματοποιούνται με πληρωμές ή χρηματοδότηση από το εξωτερικό.

2. Για την επίτευξη του στόχου αυτού, τα μέρη δεσμεύονται να ολοκληρώσουν πριν από την 1η Ιανουαρίου 2009, διαπραγματεύσεις για μια σειρά θεμάτων που θα αφορούν ιδίως τα εξής σημεία:

α) απελευθέρωση των ροών κεφαλαίων σχετικών με το εμπόριο προϊόντων και υπηρεσιών, καλούμενων "τρέχουσες πληρωμές"·

β) απελευθέρωση των ροών κεφαλαίων σχετικών με τις "επενδύσεις", αποκαλούμενων "κινήσεις κεφαλαίων σχετικών με τις επενδύσεις", συμπεριλαμβανομένου του επαναπατρισμού των επενδύσεων και κερδών·

γ) ρήτρα διασφάλισης, που επιτρέπει τη βραχυπρόθεσμη παρέκκλιση από την ελεύθερη διακίνηση κεφαλαίων, για λόγους μεγάλων νομισματικών δυσκολιών ή ισοζυγίου πληρωμών·

δ) εξελικτική ρήτρα η οποία θα προβλέπει την απελευθέρωση άλλων ειδών κίνησης κεφαλαίων, πέραν των σχετικών με τις επενδύσεις.

ΚΕΦΑΛΑΙΟ 2

Ανταγωνισμός

Άρθρο 57

Συνέχιση των διαπραγματεύσεων στον τομέα του ανταγωνισμού

1. Τα μέρη αναγνωρίζουν τη σημασία του ελεύθερου, άνευ στρεβλώσεων ανταγωνισμού στις εμπορικές σχέσεις τους και το γεγονός ότι ορισμένες αντιανταγωνιστικές πρακτικές μπορεί να περιορίζουν το εμπόριο μεταξύ των μερών και, κατ’ αυτόν τον τρόπο, να κωλύουν την εκπλήρωση των στόχων της παρούσας συμφωνίας.

2. Τα μέρη αποδέχονται, συνεπώς, να δεσμευθούν ως προς τις διαπραγματεύσεις ενός κεφαλαίου στον τομέα του ανταγωνισμού στη ΣΟΕΣ, που θα περιλαμβάνει ιδίως τα εξής στοιχεία:

α) αντιανταγωνιστικές πρακτικές που θεωρούνται ασύμβατες με τη σωστή λειτουργία της παρούσας συμφωνίας, στο μέτρο που αυτές αφορούν το εμπόριο μεταξύ των μερών·

β) διατάξεις για την αποτελεσματική εφαρμογή των πολιτικών και κανόνων περί ανταγωνισμού και των πολιτικών σε περιφερειακό επίπεδο στην Κεντρική Αφρική που συνοδεύουν τις αντιανταγωνιστικές πρακτικές που προσδιορίζονται σύμφωνα με την παράγραφο 2, στοιχείο α)·

γ) διατάξεις για την τεχνική βοήθεια από ανεξάρτητους εμπειρογνώμονες για να εξασφαλισθεί η πραγμάτωση των στόχων του κεφαλαίου και η αποτελεσματική εφαρμογή των πολιτικών ανταγωνισμού σε περιφερειακό επίπεδο στην Κεντρική Αφρική.

3. Οι διαπραγματεύσεις βασίζονται στην προσέγγιση δύο σταδίων· αρχικά θα στοχεύουν στην εφαρμογή των κανόνων στο πλαίσιο της περιφερειακής ολοκλήρωσης στην Κεντρική Αφρική και, ύστερα από μια περίοδο από κοινού καθορισθείσα, στην εφαρμογή των κανόνων σε διμερές επίπεδο.

4. Οι διαπραγματεύσεις για το κεφάλαιο του ανταγωνισμού θα ολοκληρωθούν πριν από την 1η Ιανουαρίου 2009.

ΚΕΦΑΛΑΙΟ 3

Διανοητική Ιδιοκτησία

Άρθρο 58

Συνέχιση των διαπραγματεύσεων στον τομέα της διανοητικής ιδιοκτησίας

1. Τα μέρη επαναεπιβεβαιώνουν τα δικαιώματα και τις υποχρεώσεις τους που απορρέουν από τη "Συμφωνία για τα δικαιώματα πνευματικής ιδιοκτησίας στον τομέα του εμπορίου" (συμφωνία TRIPS) και αναγνωρίζουν την ανάγκη να εγγυηθούν το κατάλληλο και αποτελεσματικό επίπεδο προστασίας των δικαιωμάτων διανοητικής, βιομηχανικής και εμπορικής ιδιοκτησίας και άλλων δικαιωμάτων που καλύπτει η συμφωνία TRIPS, σύμφωνα με τα διεθνή πρότυπα, ώστε να μειωθούν οι στρεβλώσεις του διμερούς εμπορίου και τα εμπόδια στις συναλλαγές.

2. Με την επιφύλαξη των αρμοδιοτήτων που μεταφέρονται στον Αφρικανικό Οργανισμό της Διανοητικής Ιδιοκτησίας (OAPI), τα μέρη δεσμεύονται να ολοκληρώσουν πριν από την 1η Ιανουαρίου 2009 τις διαπραγματεύσεις για μια σειρά δεσμεύσεων ως προς τα δικαιώματα διανοητικής ιδιοκτησίας.

3. Τα μέρη συμφωνούν επίσης να ενισχύσουν τη συνεργασία τους στον τομέα των δικαιωμάτων της διανοητικής ιδιοκτησίας. Τέτοια συνεργασία πρέπει να στοχεύει στη στήριξη της εκπλήρωσης των δεσμεύσεων κάθε μέρους, και ιδίως, να επεκτείνεται στους εξής τομείς:

α) ενίσχυση των πρωτοβουλιών περιφερειακής ολοκλήρωσης στην Κεντρική Αφρική, ώστε να βελτιωθεί η περιφερειακή ικανότητα θέσπισης κανονιστικών και νομοθετικών ρυθμίσεων σε περιφερειακό επίπεδο·

β) πρόληψη της κατάχρησης τέτοιων δικαιωμάτων από τους δικαιούχους και των παραβιάσεων των εν λόγω δικαιωμάτων από τους ανταγωνιστές·

γ) στήριξη της εκπόνησης εθνικών νόμων και κανόνων στην Κεντρική Αφρική για την προστασία και την εφαρμογή των δικαιωμάτων διανοητικής ιδιοκτησίας.

4. Οι διαπραγματεύσεις βασίζονται στην προσέγγιση δύο σταδίων· αρχικά, στοχεύουν στην εφαρμογή των κανόνων στο πλαίσιο της περιφερειακής ολοκλήρωσης στην Κεντρική Αφρική και, ύστερα από μια περίοδο από κοινού καθορισθείσα, στην εφαρμογή των κανόνων σε διμερές επίπεδο.

5. Κατά τη διάρκεια των διαπραγματεύσεων, πρέπει να λαμβάνεται υπόψη η διαφορά ανάπτυξης των υπογραφόντων κρατών της Κεντρικής Αφρικής.

ΚΕΦΑΛΑΙΟ 4

Δημόσιες Σύμβασεις

Άρθρο 59

Συνέχιση των διαπραγματεύσεων στον τομέα των δημόσιων συμβάσεων

1. Τα μέρη αναγνωρίζουν ότι διαφανείς και ανταγωνιστικοί κανόνες για τις προσκλήσεις υποβολής προσφορών συμβάλλουν στην οικονομική ανάπτυξη. Συνεπώς, συμφωνούν να διαπραγματεύονται το προοδευτικό και αμοιβαίο άνοιγμα των δημόσιων συμβάσεων τους, αναγνωρίζοντας τις διαφορές τους ως προς την ανάπτυξη, υπό τους όρους της παραγράφου 3.

2. Για την επίτευξη του στόχου αυτού, τα μέρη ολοκληρώνουν πριν από την 1η Ιανουαρίου 2009 τις διαπραγματεύσεις για μια σειρά ενδεχόμενων δεσμεύσεων σχετικά με τις δημόσιες συμβάσεις που αφορούν ιδίως τα εξής σημεία:

α) κανόνες διαφανείς και μη επιφέροντες διακρίσεις, διαδικασίες και αρχές προς εφαρμογή·

β) κατάλογοι καλυπτόμενων προϊόντων και εφαρμοζόμενα κατώτατα όρια·

γ) αποτελεσματικές διαδικασίες προσφυγής·

δ) μέτρα για τη στήριξη της ικανότητας εκπλήρωσης των δεσμεύσεων αυτών, συμπεριλαμβανομένης της αξιοποίησης των δυνατοτήτων που παρέχουν οι τεχνολογίες της πληροφορίας.

3. Οι διαπραγματεύσεις βασίζονται στην προσέγγιση δύο σταδίων· αρχικά, στοχεύουν στην εφαρμογή των κανόνων στο πλαίσιο της περιφερειακής ολοκλήρωσης στην Κεντρική Αφρική και, ύστερα από μια περίοδο από κοινού καθορισθείσα, στην εφαρμογή των κανόνων σε διμερές επίπεδο.

4. Κατά τη διάρκεια των διαπραγματεύσεων, το μέρος ΕΚ λαμβάνει υπόψη του τις αναπτυξιακές, χρηματοπιστωτικές και εμπορικές ανάγκες των υπογραφόντων κρατών της Κεντρικής Αφρικής, γεγονός που είναι δυνατόν να συνεπάγεται τα ακόλουθα μέτρα προς όφελος της ειδικής και διαφοροποιημένης μεταχείρισης:

α) Εάν χρειασθεί, τις ενδεδειγμένες προθεσμίες για να συμφωνήσουν τα κυβερνητικά μέτρα για τις δημόσιες συμβάσεις με κάθε συγκεκριμένη διαδικαστική υποχρέωση·

β) θέσπιση ή διατήρηση μεταβατικών μέτρων, όπως τα προγράμματα προτιμησιακών τιμών ή αντιστάθμισης, βάσει χρονοδιαγράμματος κατάργησης.

ΚΕΦΑΛΑΙΟ 5

Αειφόρος Ανάπτυξη

Άρθρο 60

Συνέχιση των διαπραγματεύσεων στον τομέα της αειφόρου ανάπτυξης

1. Τα μέρη αναγνωρίζουν ότι η αειφόρος ανάπτυξη είναι συνολικός στόχος της ΣΟΕΣ. Συνεπώς, συμφωνούν να συμπεριλάβουν τον προβληματισμό για την αειφορία σε όλους τους τίτλους της ΣΟΕΣ και να επεξεργασθούν τα ειδικά κεφάλαια που καλύπτουν τα περιβαλλοντικά και κοινωνικά ζητήματα.

2. Για την επίτευξη του στόχου αυτού, τα μέρη θα ολοκληρώσουν πριν από την 1η Ιανουαρίου 2009 τις διαπραγματεύσεις για μια σειρά ενδεχόμενων δεσμεύσεων σχετικά με την αειφόρο ανάπτυξη που αφορούν ιδίως τα εξής σημεία:

α) επίπεδο προστασίας και ρυθμιστικά δικαιώματα·

β) περιφερειακή ολοκλήρωση στην Κεντρική Αφρική και χρήση διεθνών περιβαλλοντικών προτύπων και των προτύπων της Διεθνούς Οργάνωσης Εργασίας και προαγωγή της αξιοπρεπούς εργασίας·

γ) διατήρηση των επιπέδων προστασίας·

δ) διαδικασίες διαβουλεύσεων και πλαισίωσης.

3. Κατά τη διάρκεια των διαπραγματεύσεων, το μέρος ΕΚ λαμβάνει υπόψη του τις αναπτυξιακές ανάγκες των υπογραφόντων κρατών της Κεντρικής Αφρικής, γεγονός που είναι δυνατόν να συνεπάγεται διατάξεις για τη συνεργασία στον τομέα αυτόν.

ΚΕΦΑΛΑΙΟ 6

Προστασία Δεδομένων Προσωπικού Χαρακτήρα

Άρθρο 61

Γενικός στόχος

Τα μέρη αναγνωρίζουν ότι:

α) είναι κοινό συμφέρον τους να προστατεύουν τα θεμελιώδη δικαιώματα και ελευθερίες των φυσικών προσώπων, και ιδίως το δικαίωμά τους στην ιδιωτική ζωή, όσον αφορά την επεξεργασία δεδομένων προσωπικού χαρακτήρα,

β) είναι σημαντικό να διατηρηθούν αποτελεσματικά συστήματα προστασίας των δεδομένων, ώστε να προστατεύονται τα συμφέροντα των καταναλωτών, να τονωθεί η εμπιστοσύνη των επενδυτών και να διευκολύνονται οι διασυνοριακές ροές δεδομένων προσωπικού χαρακτήρα,

γ) η συλλογή και η επεξεργασία δεδομένων προσωπικού χαρακτήρα πρέπει να πραγματοποιούνται με διαφάνεια και με δίκαιο τρόπο, καθώς και με σεβασμό προς το πρόσωπο στο οποίο αναφέρονται τα δεδομένα, συμφωνούν να καθιερώσουν κατάλληλα νομικά και κανονιστικά συστήματα, και να διαμορφώσουν κατάλληλη διοικητική ικανότητα για την εφαρμογή τους, καθώς και ανεξάρτητες εποπτικές αρχές, έτσι ώστε να εξασφαλίζεται επαρκές επίπεδο προστασίας των προσώπων όσον αφορά την επεξεργασία δεδομένων προσωπικού χαρακτήρα, σύμφωνα με τα υψηλότερα διεθνή πρότυπα [4].

Άρθρο 62

Ορισμoί

Για τους σκοπούς του παρόντος κεφαλαίου, νοούνται ως:

α) "δεδομένα προσωπικού χαρακτήρα", κάθε πληροφορία που αναφέρεται σε άτομο του οποίου η ταυτότητα είναι γνωστή ή μπορεί να εξακριβωθεί ("υποκείμενο των δεδομένων")·

β) "επεξεργασία δεδομένων προσωπικού χαρακτήρα", οποιοσδήποτε χειρισμός ή σειρά χειρισμών πραγματοποιείται στα δεδομένα προσωπικού χαρακτήρα, όπως η συλλογή, η καταχώριση, η οργάνωση, η αποθήκευση, η τροποποίηση, η ανάκτηση, η μελέτη, η χρήση, η δημοσιοποίηση, ο συνδυασμός, η δέσμευση, η διαγραφή ή η καταστροφή, καθώς και η διασυνοριακή διαβίβαση δεδομένων προσωπικού χαρακτήρα·

γ) "αρμόδιος για την επεξεργασία των δεδομένων", το φυσικό ή νομικό πρόσωπο, αρχή ή οιοσδήποτε άλλος φορέας καθορίζει τους σκοπούς και τα μέσα της επεξεργασίας των δεδομένων προσωπικού χαρακτήρα.

Άρθρο 63

Αρχές και γενικοί κανόνες

Τα μέρη συμφωνούν ότι τα νομικά και κανονιστικά συστήματα και οι απαιτούμενες διοικητικές ικανότητες πρέπει, τουλάχιστον, να βασίζονται στις θεμελιώδεις αρχές και τους ακόλουθους μηχανισμούς ελέγχου της εφαρμογής:

α) Θεμελιώδεις αρχές

i) Η αρχή του περιορισμού του σκοπού: η επεξεργασία των δεδομένων πρέπει να εξυπηρετεί συγκεκριμένο σκοπό και τα δεδομένα πρέπει, στη συνέχεια, να χρησιμοποιούνται ή να κοινοποιούνται περαιτέρω μόνο εάν αυτό δεν είναι ασυμβίβαστο με το σκοπό της διαβίβασης. Οι μόνες εξαιρέσεις της αρχής αυτής είναι οι εξαιρέσεις που προβλέπονται από τη νομοθεσία και είναι αναγκαίες για την προάσπιση ουσιωδών δημόσιων συμφερόντων σε μια δημοκρατική κοινωνία.

ii) Η ποιότητα των δεδομένων και αρχή της αναλογικότητας: τα δεδομένα πρέπει να είναι ακριβή και, όπου κρίνεται αναγκαίο, επικαιροποιημένα. Τα δεδομένα πρέπει να είναι επαρκή, σχετικά και να μην υπερβαίνουν το σκοπό για τον οποίο διαβιβάζονται ή υφίστανται περαιτέρω επεξεργασία.

iii) Η αρχή της διαφάνειας: τα άτομα πρέπει να ενημερώνονται για τους σκοπούς της επεξεργασίας και την ταυτότητα του υπευθύνου για την επεξεργασία των δεδομένων στην τρίτη χώρα, και κάθε άλλη πληροφορία που επιτρέπει τη διασφάλιση της αρχής της ισονομίας. Οι μόνες εξαιρέσεις της αρχής αυτής είναι οι εξαιρέσεις που προβλέπονται από τη νομοθεσία για την προάσπιση των ουσιωδών δημόσιων συμφερόντων σε μια δημοκρατική κοινωνία.

iv) Η αρχή της ασφάλειας: ο υπεύθυνος για την επεξεργασία των δεδομένων λαμβάνει τα τεχνικά και οργανωτικά μέτρα ασφαλείας που κρίνονται κατάλληλα για την αντιμετώπιση των κινδύνων που ενέχει η επεξεργασία. Οποιοδήποτε πρόσωπο ενεργεί υπό τον έλεγχο του υπευθύνου για την επεξεργασία των δεδομένων, συμπεριλαμβανομένου του εκτελούντος την επεξεργασία, δεν πρέπει να επεξεργάζεται δεδομένα παρά μόνο κατόπιν εντολών από τον υπεύθυνο για την επεξεργασία.

v) Δικαιώματα πρόσβασης, διόρθωσης και αντίθεσης: το πρόσωπο στο οποίο αναφέρονται τα δεδομένα έχει το δικαίωμα να λαμβάνει αντίγραφο όλων των δεδομένων που το αφορούν και τα οποία αποτελούν αντικείμενο επεξεργασίας, και έχει το δικαίωμα να διορθώνει τα εν λόγω δεδομένα όταν αποδεικνύονται ανακριβή. Σε ορισμένες περιπτώσεις το πρόσωπο το οποίο αφορούν τα δεδομένα πρέπει επίσης να έχει το δικαίωμα να προβάλει αντιρρήσεις ως προς την επεξεργασία των δεδομένων που το αφορούν. Οι μόνες εξαιρέσεις σε αυτόν τον κανόνα είναι οι εξαιρέσεις που προβλέπονται από τη νομοθεσία και είναι αναγκαίες σε μια δημοκρατική κοινωνία για ουσιώδη δημόσια συμφέροντα.

vi) Περιορισμοί στις μεταγενέστερες διαβιβάσεις: κατ’ αρχήν, οιαδήποτε περαιτέρω διαβίβαση δεδομένων προσωπικού χαρακτήρα από τον παραλήπτη της αρχικής διαβίβασης δεδομένων επιτρέπεται μόνον όταν ο δεύτερος παραλήπτης (δηλ. ο παραλήπτης της μεταγενέστερης διαβίβασης) υπόκειται και αυτός στους κανόνες που εξασφαλίζουν επαρκές επίπεδο προστασίας.

vii) Ευαίσθητα δεδομένα: σε περίπτωση που από την επεξεργασία των δεδομένων προσωπικού χαρακτήρα αποκαλύπτεται η φυλετική ή εθνοτική προέλευση, τα πολιτικά φρονήματα, οι θρησκευτικές ή φιλοσοφικές πεποιθήσεις, η συμμετοχή σε συνδικαλιστικές οργανώσεις, η κατάσταση της υγείας και η σεξουαλική ζωή, τα αδικήματα, οι ποινικές καταδίκες ή τα μέτρα ασφαλείας, τότε πρέπει να προβλέπονται συμπληρωματικά μέτρα προστασίας.

β) Μηχανισμοί ελέγχου της εφαρμογής

Πρέπει να τίθενται σε λειτουργία κατάλληλοι μηχανισμοί, ώστε να εξασφαλίζεται ότι επιτυγχάνονται οι ακόλουθοι στόχοι:

i) Επίτευξη καλού επιπέδου τήρησης των κανόνων, ιδίως με την ευαισθητοποίηση των υπευθύνων για την επεξεργασία των δεδομένων σχετικά με τις υποχρεώσεις τους και των ενδιαφερόμενων ατόμων για τα δικαιώματά τους και τα μέσα άσκησής τους, μέσω του σχεδιασμού αποτελεσματικών και αποτρεπτικών κυρώσεων και της θέσης σε λειτουργία συστημάτων ελέγχου από τις αρχές, τους ελεγκτές ή ανεξάρτητους υπευθύνους για την προστασία των δεδομένων.

ii) Παροχή βοήθειας και συνδρομής στα ενδιαφερόμενα άτομα κατά την άσκηση των δικαιωμάτων τους, ώστε να μπορούν να διεκδικούν το σεβασμό των δικαιωμάτων τους άμεσα και αποτελεσματικά, χωρίς αποτρεπτικό κόστος, εάν χρειασθεί μέσω κατάλληλων θεσμικών μηχανισμών που επιτρέπουν την ανεξάρτητη διερεύνηση των καταγγελιών.

iii) Διασφάλιση κατάλληλης επανόρθωσης του θιγόμενου μέρους σε περίπτωση μη σεβασμού των κανόνων και, εάν χρειασθεί, πρόβλεψη για την εφαρμογή κυρώσεων και την καταβολή αποζημίωσης.

Άρθρο 64

Συνέπεια με διεθνείς δεσμεύσεις

1. Τα μέρη ενημερώνονται αμοιβαία μέσω της επιτροπής ΣΟΕΣ για τις πολυμερείς δεσμεύσεις και συμφωνίες με τρίτες χώρες στις οποίες δύνανται να συμμετάσχουν ή για οιαδήποτε υποχρέωση την οποία θα όφειλαν να τηρήσουν, και οι οποίες ενδέχεται να είναι σχετικές με την εφαρμογή του παρόντος κεφαλαίου, και, ιδίως, με οιαδήποτε συμφωνία προβλέπει την επεξεργασία προσωπικών δεδομένων, όπως η συλλογή, η αποθήκευση, η πρόσβαση ή η διαβίβαση σε τρίτους προσωπικών δεδομένων.

2. Τα μέρη δύνανται να ζητούν διαβουλεύσεις για την αντιμετώπιση οιουδήποτε θέματος το οποίο μπορεί να ανακύψει.

Άρθρο 65

Συνεργασία

Τα μέρη αναγνωρίζουν τη σημασία της συνεργασίας για τη διευκόλυνση της ανάπτυξης των νομοθετικών, δικαστικών και θεσμικών πλαισίων και την εγγύηση επαρκούς επιπέδου προστασίας των δεδομένων προσωπικού χαρακτήρα σε συνέπεια με τους στόχους και τις αρχές που περιέχονται στο κεφάλαιο αυτό.

ΤΙΤΛΟΣ VI

ΑΠΟΤΡΟΠΗ ΚΑΙ ΔΙΕΥΘΕΤΗΣΗ ΔΙΑΦΟΡΩΝ

ΚΕΦΑΛΑΙΟ 1

Στόχος και πεδίο εφαρμογής

Άρθρο 66

Στόχος

Ο στόχος του παρόντος τίτλου είναι η αποτροπή των διαφορών που θα μπορούσαν να προκύψουν και η διευθέτηση τους, στο μέτρο του δυνατού, με αμοιβαία ικανοποιητική λύση.

Άρθρο 67

Πεδίο εφαρμογής

1. Ο τίτλος αυτός εφαρμόζεται σε οιαδήποτε διαφορά σχετική με την ερμηνεία και την εφαρμογή της παρούσας συμφωνίας, πλην των σαφώς αντίθετων διατάξεων.

2. Παρά την παράγραφο 1, η διαδικασία που προβλέπεται στο άρθρο 98 της συμφωνίας της Κοτονού εφαρμόζεται σε περίπτωση διαφοράς όσον αφορά τη συνεργασία και τη χρηματοδότηση της ανάπτυξης, όπως αυτές ορίζονται στη συμφωνία της Κοτονού.

ΚΕΦΑΛΑΙΟ 2

Διαβουλεύσεις και διαμεσολάβηση

Άρθρο 68

Διαβουλεύσεις

1. Τα μέρη επιδιώκουν τη διευθέτηση των διαφορών που ανακύπτουν στο πλαίσιο της παρούσας συμφωνίας με την έναρξη καλόπιστων διαβουλεύσεων για την εξεύρεση αμοιβαία ικανοποιητικής λύσης.

2. Ένα μέρος που επιθυμεί την έναρξη διαβουλεύσεων υποβάλλει σχετική αίτηση εγγράφως στο άλλο μέρος, με κοινοποίηση στην επιτροπή ΣΟΕΣ, διευκρινίζοντας ποιο είναι το επίμαχο μέτρο και οι διατάξεις της συμφωνίες με τις οποίες, κατά τη γνώμη του, δεν συμμορφώνεται το εν λόγω μέτρο.

3. Οι διαβουλεύσεις αρχίζουν εντός 40 ημερών από την ημερομηνία υποβολής της αίτησης. Οι διαβουλεύσεις θεωρείται ότι έχουν ολοκληρωθεί εντός 60 ημερών από την ημερομηνία υποβολής της αίτησης, εκτός εάν αμφότερα τα μέρη συμφωνήσουν να τις συνεχίσουν για μεγαλύτερο χρονικό διάστημα. Όλες οι πληροφορίες που ανταλλάσσονται κατά τις διαβουλεύσεις παραμένουν εμπιστευτικές.

4. Στις επείγουσες καταστάσεις, ιδίως εκείνες στις οποίες εμπλέκονται αναλώσιμα ή εποχικά εμπορεύματα, οι διαβουλεύσεις πραγματοποιούνται εντός 15 ημερών από την ημερομηνία υποβολής του αιτήματος και θεωρείται ότι έχουν ολοκληρωθεί εντός 30 ημερών από την ημερομηνία υποβολής του αιτήματος.

5. Εάν οι διαπραγματεύσεις δεν πραγματοποιηθούν εντός των προθεσμιών που προβλέπονται στην παράγραφο 3 ή στην παράγραφο 4, ή εάν οι διαπραγματεύσεις ολοκληρωθούν χωρίς να επιτευχθεί συμφωνία επί αμοιβαία ικανοποιητικής λύσης, το καταγγέλλον μέρος έχει τη δυνατότητα να ζητήσει να συσταθεί ειδική ομάδα διαιτησίας, σύμφωνα με το άρθρο 70.

Άρθρο 69

Διαμεσολάβηση

1. Εάν οι διαβουλεύσεις δεν καταλήξουν σε αμοιβαία ικανοποιητική λύση, τα μέρη δύνανται, με συμφωνία, να προσφύγουν σε διαμεσολαβητή. Εκτός αν συμφωνήσουν άλλως τα μέρη, οι όροι για τη διαμεσολάβηση αποτελούν το αντικείμενο της αίτησης για διαβουλεύσεις.

2. Εάν τα μέρη της διαφοράς δεν συμφωνήσουν για ένα διαμεσολαβητή εντός 15 ημερών από την υποβολή της αίτησης διαμεσολάβησης, η επιτροπή ΣΟΕΣ ορίζει με κλήρωση ένα διαμεσολαβητή μεταξύ των ατόμων που περιλαμβάνονται στον κατάλογο, ο οποίος προβλέπεται στο άρθρο 85 και τα οποία δεν είναι υπήκοοι μέρους. Η επιλογή γίνεται εντός των 20 ημερών από την υποβολή της αίτησης διαμεσολάβησης παρουσία εκπροσώπου ενός εκ των μερών. Ο διαμεσολαβητής συγκαλεί συνεδρίαση των μερών το αργότερο 30 ημέρες μετά τον διορισμό του. Ο διαμεσολαβητής λαμβάνει τις παρατηρήσεις κάθε μέρους το αργότερο 15 ημέρες πριν από τη συνεδρίαση και γνωστοποιεί τη γνώμη του το αργότερο 45 ημέρες μετά το διορισμό του.

3. Ο διαμεσολαβητής μπορεί να συμπεριλαμβάνει στη γνωμοδότησή του συστάσεις για τον τρόπο διευθέτησης της διαφοράς σύμφωνα με τις διατάξεις της παρούσας συμφωνίας. Η γνώμη του διαμεσολαβητή δεν είναι δεσμευτική.

4. Τα μέρη μπορούν να συμφωνήσουν να τροποποιήσουν τις προθεσμίες που προβλέπονται στην παράγραφο 2. Ο διαμεσολαβητής δύναται επίσης να αποφασίσει την τροποποίηση των εν λόγω προθεσμιών, εάν το ζητήσει ένα από τα μέρη ή κατόπιν δικής του πρωτοβουλίας, λαμβάνοντας υπόψη τις ιδιαίτερες δυσκολίες που συναντά το οικείο μέρος ή την πολυπλοκότητα της υπόθεσης.

5. Οι διαδικασίες διαμεσολάβησης, και, ειδικότερα, οι πληροφορίες που ανταλλάσσονται και οι θέσεις που λαμβάνονται από τα μέρη στο πλαίσιο των εν λόγω διαδικασιών, παραμένουν εμπιστευτικές.

ΚΕΦΑΛΑΙΟ 3

Διαδικασίες διευθέτησης διαφόρων

Τμήμα Ι

Διαδικασία διαιτησίας

Άρθρο 70

Έναρξη της διαδικασίας διαιτησίας

1. Στην περίπτωση που τα μέρη δεν μπορούν να διευθετήσουν τη διαφορά με διαβουλεύσεις σύμφωνα με το άρθρο 68 ή, εφόσον χρειασθεί, με διαμεσολάβηση σύμφωνα με το άρθρο 69, το προσφεύγον μέρος μπορεί να ζητήσει τη σύσταση ειδικής ομάδας διαιτησίας.

2. Το αίτημα για τη σύσταση ειδικής ομάδας διαιτησίας υποβάλλεται γραπτά στο μέρος κατά του οποίου απευθύνεται η καταγγελία και στην επιτροπή ΣΟΕΣ. Το καταγγέλλον μέρος επισημαίνει στην αίτηση του τα συγκεκριμένα επίμαχα μέτρα και εξηγεί τους λόγους για τους οποίους τα εν λόγω μέτρα αποτελούν παραβίαση των διατάξεων της παρούσας συμφωνίας.

Άρθρο 71

Σύσταση ειδικής ομάδας διαιτησίας

1. Συστήνεται ειδική ομάδα διαιτησίας που απαρτίζεται από τρεις διαιτητές.

2. Εντός δέκα ημερών από την ημερομηνία υποβολής της αίτησης για σύσταση ειδικής ομάδας διαιτησίας, τα μέρη προβαίνουν σε διαβούλευση προκειμένου να επιτευχθεί συμφωνία για τη σύσταση της ειδικής ομάδας διαιτησίας.

3. Σε περίπτωση που τα μέρη αδυνατούν να συμφωνήσουν σχετικά με τη σύνθεσή της ειδικής ομάδας εντός της προθεσμίας που καθορίζεται στην παράγραφο 2, έκαστο μέρος δύναται να ζητήσει από τον πρόεδρο της επιτροπής ΣΟΕΣ, ή τον αντιπρόσωπό του/της, να επιλέξει και τα τρία μέλη της ειδικής ομάδας με κλήρωση, από τον κατάλογο που καταρτίζεται βάσει του άρθρου 85, ένα μεταξύ των προσώπων που προτείνει το καταγγέλλον μέρος, ένα μεταξύ των προσώπων που προτείνει το μέρος εναντίον του οποίου ασκείται η καταγγελία και ένα μεταξύ των διαιτητών που έχουν επιλέξει τα μέρη και ο οποίος εκτελεί και χρέη προεδρεύοντος. Εάν τα μέρη συμφωνήσουν για την επιλογή ενός ή περισσοτέρων μελών της ειδικής ομάδας διαιτησίας, τα υπόλοιπα μέλη επιλέγονται με την ίδια διαδικασία.

4. Ο πρόεδρος της επιτροπής ΣΟΕΣ ή ο αντιπρόσωπος του/της επιλέγουν τους διαιτητές εντός πέντε ημερών από την υποβολή της αίτησης που προβλέπεται στην παράγραφο 3 και έχει υποβληθεί από οιοδήποτε μέρος, με την παρουσία αντιπροσώπου από κάθε μέρος.

5. Η ημερομηνία σύστασης της ειδικής ομάδας διαιτησίας είναι η ημερομηνία επιλογής των τριών διαιτητών.

Άρθρο 72

Ενδιάμεση έκθεση της ειδικής ομάδας

Η ειδική ομάδα διαιτησίας υποβάλλει στα μέρη ενδιάμεση έκθεση που περιέχει επίσης περιγραφή, διαπιστώσεις και συμπεράσματα, κατά κανόνα το αργότερο 120 ημέρες από την ημερομηνία σύστασης της ειδικής ομάδας διαιτησίας. Εντός δεκαπέντε ημερών από την υποβολή της ενδιάμεσης έκθεσης από την ειδική ομάδα, κάθε μέρος έχει τη δυνατότητα να υποβάλει τις παρατηρήσεις τους εγγράφως επί συγκεκριμένων πτυχών της ενδιάμεσης έκθεσης.

Άρθρο 73

Η απόφαση της ειδικής ομάδας διαιτησίας

1. Η ειδική ομάδα διαιτησίας διαβιβάζει την απόφασή της στα μέρη και στην επιτροπή ΣΟΕΣ το αργότερο εντός 150 ημερών από τη σύσταση της ειδικής ομάδας διαιτησίας. Εάν ο πρόεδρος της ειδικής ομάδας θεωρεί ότι η εν λόγω προθεσμία δεν μπορεί να τηρηθεί, τότε ενημερώνει εγγράφως τα μέρη και την επιτροπή ΣΟΕΣ, διευκρινίζοντας τους λόγους της καθυστέρησης και την ημερομηνία κατά την οποία η ομάδα προβλέπει να ολοκληρώσει τις εργασίες της. Η απόφαση της διαιτησίας δεν θα πρέπει σε καμία περίπτωση να εκδίδεται αργότερα από 180 ημέρες από τη σύσταση της ειδικής ομάδας διαιτησίας.

2. Σε επείγουσες περιπτώσεις, μεταξύ των οποίων και στην περίπτωση αλλοιώσιμων ή εποχικών αγαθών, η ειδική ομάδα διαιτησίας καταβάλλει κάθε προσπάθεια για να εκδώσει την απόφασή της εντός 75 ημερών από τη σύστασή της. Δεν θα πρέπει, σε καμία περίπτωση, να παρέλθουν 90 ημέρες από τη σύστασή της χωρίς να έχει εκδώσει την απόφασή της. Εντός δέκα ημερών από τη σύστασή της, η ειδική ομάδα δύναται να εκδώσει προκαταρκτική απόφαση στην οποία θα αποφαίνεται εάν κρίνει την υπόθεση επείγουσα.

3. Κάθε μέρος δύναται να ζητήσει από μια ειδική ομάδα διαιτησίας να διατυπώσει συστάσεις για τον τρόπο με τον οποίο θα μπορούσε να συμμορφωθεί το μέρος κατά του οποίου στρέφεται η καταγγελία.

Τμήμα ΙΙ

Συμμόρφωση

Άρθρο 74

Συμμόρφωση προς την απόφαση της ειδικής ομάδας διαιτησίας

Κάθε μέρος ή, ανάλογα με την περίπτωση, τα υπογράφοντα κράτη της Κεντρικής Αφρικής, λαμβάνει τα αναγκαία μέτρα για την εφαρμογή της απόφασης της ειδικής ομάδας διαιτησίας και τα μέρη καταβάλλουν προσπάθειες να συμφωνήσουν για την προθεσμία εκτέλεσης της απόφασης.

Άρθρο 75

Εύλογο χρονικό διάστημα για τη συμμόρφωση

1. Εντός τριάντα ημερών το αργότερο από την ημερομηνία γνωστοποίησης στα μέρη της απόφασης της ειδικής ομάδας, το μέρος κατά του οποίου στρέφεται η καταγγελία ενημερώνει εγγράφως το καταγγέλλον μέρος και την επιτροπή ΣΟΕΣ σχετικά με την προθεσμία που χρειάζεται για να συμμορφωθεί με την απόφαση ("εύλογο χρονικό διάστημα").

2. Σε περίπτωση διαφωνίας των μερών σχετικά με το εύλογο χρονικό διάστημα για τη συμμόρφωση με την απόφαση της ειδικής ομάδας, το καταγγέλλον μέρος, εντός 20 ημερών από την αναφερόμενη στην παράγραφο 1 κοινοποίηση του μέρους κατά του οποίου στρέφεται η καταγγελία, ζητά εγγράφως από την ειδική ομάδα να προσδιορίσει τη διάρκεια του εύλογου χρονικού διαστήματος. Το αίτημα αυτό γνωστοποιείται ταυτοχρόνως στο άλλο μέρος και στην επιτροπή ΣΟΕΣ. Η ειδική ομάδα γνωστοποιεί την απόφασή της στα μέρη και στην επιτροπή ΣΟΕΣ εντός 30 ημερών από την υποβολή του αιτήματος.

3. Για τον καθαρισμό της διάρκειας του εύλογου χρονικού διαστήματος, η ειδική ομάδα διαιτησίας λαμβάνει υπόψη το χρονικό διάστημα που θα πρέπει να απαιτήσει το μέρος κατά του οποίου στρέφεται η καταγγελία, ή, ανάλογα με την περίπτωση, τα υπογράφοντα κράτη της Κεντρικής Αφρικής, για να θεσπίσει ανάλογες νομοθετικές ή διοικητικές διατάξεις με αυτές που επισημαίνει το μέρος κατά του οποίου στρέφεται η καταγγελία, ή, ανάλογα με την περίπτωση, τα υπογράφοντα κράτη της Κεντρικής Αφρικής, ως απαραίτητες για την εξασφάλιση της συμμόρφωσης. Η ειδική ομάδα διαιτησίας δύναται επίσης να λαμβάνει υπόψη τους διαπιστωμένους περιορισμούς ικανότητας που δύνανται να επηρεάσουν τη θέσπιση των απαιτούμενων μέτρων από το μέρος κατά του οποίου στρέφεται η καταγγελία.

4. Στην περίπτωση που είναι αδύνατη η σύγκληση της αρχικής ειδικής ομάδας διαιτησίας, ή ορισμένων από τα μέλη της, εφαρμόζονται οι διαδικασίες που ορίζονται στο άρθρο 71. Η προθεσμία έκδοσης απόφασης είναι 45 ημέρες από την ημερομηνία υποβολής της αίτησης που αναφέρεται στην παράγραφο 2 του παρόντος άρθρου.

5. Το εύλογο χρονικό διάστημα μπορεί να παρατείνεται με αμοιβαία συμφωνία μεταξύ των μερών.

Άρθρο 76

Επανεξέταση των μέτρων που θεσπίσθηκαν για τη συμμόρφωση προς την απόφαση της ειδικής ομάδας διαιτησίας

1. Το μέρος κατά του οποίου στρέφεται η καταγγελία ειδοποιεί το άλλο μέρος και την επιτροπή ΣΟΕΣ, πριν από τη λήξη του εύλογου χρονικού διαστήματος, για κάθε μέτρο που λαμβάνεται για τη συμμόρφωση με την απόφαση της ειδικής ομάδας διαιτησίας.

2. Σε περίπτωση διαφωνίας μεταξύ των μερών όσον αφορά το συμβατό των μέτρων που έχουν κοινοποιηθεί κατά τους όρους της παραγράφου 1, με τις διατάξεις που αναφέρονται στην παρούσα συμφωνία, το καταγγέλλον μέρος δύναται να ζητήσει εγγράφως από την ειδική ομάδα διαιτησίας να αποφασίσει σχετικά με το ζήτημα. Στην αίτηση διευκρινίζει τα συγκεκριμένα επίμαχα μέτρα και εξηγεί τους λόγους για τους οποίους δεν είναι συμβατά με τις διατάξεις της παρούσας συμφωνίας. Η ειδική ομάδα εκδίδει την απόφασή της εντός 90 ημερών από την ημερομηνία υποβολής της αίτησης. Σε επείγουσες περιπτώσεις, μεταξύ των οποίων και στην περίπτωση αλλοιώσιμων ή εποχικών αγαθών, η ειδική ομάδα διαιτησίας γνωστοποιεί την απόφασή της εντός 45 ημερών από την υποβολή της αίτησης.

3. Στην περίπτωση που είναι αδύνατη η σύγκληση της αρχικής ειδικής ομάδας διαιτησίας, ή ορισμένων από τα μέλη της, εφαρμόζονται οι διαδικασίες που ορίζονται στο άρθρο 71. Η προθεσμία κοινοποίησης της απόφασης είναι 105 ημέρες από την ημερομηνία υποβολής της αίτησης που αναφέρεται στην παράγραφο 2 του παρόντος άρθρου.

Άρθρο 77

Προσωρινές διατάξεις σε περίπτωση μη συμμόρφωσης

1. Εάν το μέρος κατά του οποίου στρέφεται η καταγγελία δεν κοινοποιήσει τα μέτρα που έχει θεσπίσει για να συμμορφωθεί με την απόφαση της ειδικής ομάδας διαιτησίας πριν από τη λήξη του εύλογου χρονικού διαστήματος, ή εάν η ειδική ομάδα διαιτησίας αποφασίσει ότι τα μέτρα που έχουν κοινοποιηθεί βάσει του άρθρου 76 παράγραφος 1 δεν είναι συμβατά με τις υποχρεώσεις αυτού του μέρους δυνάμει της παρούσας συμφωνίας, το μέρος κατά του οποίου στρέφεται η καταγγελία ή, ανάλογα με την περίπτωση, το εμπλεκόμενο υπογράφον κράτος της Κεντρικής Αφρικής, παρουσιάζει προσφορά για προσωρινή αποζημίωση, αν το ζητήσει το καταγγέλλον μέρος. Η αποζημίωση αυτή δύναται να περιλαμβάνει ή να συνίσταται σε οικονομική αποζημίωση. Ωστόσο, καμία διάταξη της παρούσας συμφωνίας δεν υποχρεώνει το μέρος κατά του οποίου στρέφεται η καταγγελία ή, ανάλογα με την περίπτωση, το εμπλεκόμενο υπογράφον κράτος της Κεντρικής Αφρικής, να προσφέρει οικονομική αποζημίωση.

2. Εάν τα μέρη δεν συμφωνήσουν για την αποζημίωση εντός 30 ημερών από το τέλος του εύλογου χρονικού διαστήματος ή την απόφαση της ειδικής ομάδας διαιτησίας, που προβλέπεται στο άρθρο 76, σύμφωνα με την οποία τα μέτρα συμμόρφωσης που ελήφθησαν δεν είναι συμβατά με τις διατάξεις της παρούσας συμφωνίας, το καταγγέλλον μέρος δικαιούται, αφού απευθύνει κοινοποίηση στο άλλο μέρος, να λάβει τα κατάλληλα μέτρα. Τα εν λόγω μέτρα μπορούν να θεσπισθούν από το καταγγέλλον μέρος ή, ανάλογα με την περίπτωση, το εμπλεκόμενο υπογράφον κράτος της Κεντρικής Αφρικής.

3. Κατά τη θέσπιση των μέτρων αυτών, το καταγγέλλον μέρος ή, ανάλογα με την περίπτωση, το εμπλεκόμενο υπογράφον κράτος της Κεντρικής Αφρικής, επιδιώκει να επιλέγει μέτρα ανάλογα με την παράβαση, τα οποία επηρεάζουν στο ελάχιστο την επίτευξη των στόχων της παρούσας συμφωνίας και λαμβάνει υπόψη τον αντίκτυπό τους στην οικονομία του μέρους κατά του οποίου στρέφεται η καταγγελία και των διαφόρων υπογραφόντων κρατών της Κεντρικής Αφρικής.

4. Το μέρος ΕΚ επιδεικνύει σύνεση όταν ζητά αποζημίωση ή θεσπίζει τα κατάλληλα μέτρα σύμφωνα με την παράγραφο 1 ή 2 του παρόντος άρθρου.

5. Η αποζημίωση ή τα κατάλληλα μέτρα είναι προσωρινά και εφαρμόζονται μόνον έως ότου το μέτρο που έχει κριθεί ότι παραβιάζει τις διατάξεις της παρούσας συμφωνίας αρθεί ή τροποποιηθεί ώστε να συμμορφωθεί με τις εν λόγω διατάξεις, ή έως ότου τα μέρη καταλήξουν σε συμφωνία για τη διευθέτηση της διαφοράς τους.

Άρθρο 78

Επανεξέταση των μέτρων που θεσπίσθηκαν για τη συμμόρφωση μετά τη θέσπιση των κατάλληλων μέτρων

1. Το μέρος κατά του οποίου στρέφεται η καταγγελία κοινοποιεί στο άλλο μέρος και στην επιτροπή ΣΟΕΣ τα μέτρα που λαμβάνει προκειμένου να συμμορφωθεί με την απόφαση της ειδικής ομάδας διαιτησίας και την αίτησή του για τη λήξη της εφαρμογής των